Orioko Udaleko aurrekontuak %12ko jaitsiera izango du 2012an

Orioko Udalbatzak 2012ko aurrekontu orokorra onartu du: 9.226.049 eurokoa izango da. Iazkoa baino %12 txikiagoa izango da. Bilduren eta Orainen aldeko botoekin onartu zituzten aurrekontuak joan den astean; EAJ alderdiak aurka bozkatu zuen. Izan ere, aurtengo aurrekontuetan inbertsioak %35 jaitsiko dituzte, eta gastuak, berriz, igo egingo dituzte. Jeltzaleek, ordea, gastuak jaistearen eta inbertsioak igotzearen alde egin dute, krisi egoeran «hori delako indartu behar dena».

Beñat Solaberrieta Orioko alkateak, berriz, erantzun du «egun dauden azpiegiturak mantendu eta horiek optimizatu» egin behar direla. Honen ustez, onartu den aurrekontua «krisi garaietara moldatutakoa da»; beraz, gaur egungo baliabideak «erantzukizunez kudeatu» behar direla azpimarratu du.

Iaz 4.654.480 euro bideratu zituzten Orioko azpiegituretara; aurten, 2.999.826 euro erabiliko dituzte horretarako. Inbertsioak jaitsi badituzte ere, Orioko Udal Gobernuak hainbat inbertsio «estrategiko» aurreikusi ditu 2012rako: besteak beste, udal kanpineko azpiegiturak berritu egingo dituzte, «kalitatezko kanpina» sortzeko asmoz. Hori hala, urtean zehar bungalowak jarriko dituztela aurreratu dute, eta kanpineko lanak egiteko 245.000 euro bideratuko dituzte.

Energia aurrezteko plana ere jarriko dute abian: lau urtetan gauzatzea aurreikusten du udalak. Herriko argi instalazio publikoak aldatu egingo dituzte, eta «LED argi sistemaren aldeko apustua» egingo dute, «gastuak murrizteko asmoz». Faseka egingo dute sistema aldaketa eta, jakinarazi dutenez, lehenengo faseak 50.000 euroko aurrekontua izango du.

Motondon, berriz, ingurune naturala berreskuratzeko lanak egingo dituzte. Udalak adierazi duenez, Eusko Jaurlaritzako Ingurumen, Lurralde Plangintza, Nekazaritza eta Arrantza Sailak 200.000 euroko diru-laguntza emango dio Udalari.

Era berean, lorezaintza eta kale garbiketa zerbitzuak «egungo errealitatera» moldatu behar direla adierazi du Udal Gobernuak; hori hala, zerbitzu orokorretako kalitatea bermatzeko %20ko igoera onartu du Udalbatzak.

Bestetik, hilerrirako egitasmoa aldatu egingo dute, «herritarren neurrira egindakoa» izateko. Orain arte zegoen proiektua bertan behera utzi du udalak, eta aurrekontua txikitu du: 1.100.000 euroko partida 410.000 eurora murriztu du.

Elkarteak eta turismoa, gora

Pertsonal gastuak igo egin dituzte; aurten 2.707.841 euroko partida bideratuko dute, iaz baino ia 1.300 euro gehiago. Alkateak adierazi du udaletxeko langileen soldatak %10 igo dituztela, baina politikarien ordainsariak «jaitsi» egin dituztela.

Bestetik, elkarteentzako diru-laguntzak eta zerbitzuetara, turismora eta ingurumenara bideratutako partidak igo egingo dira. Era berean, Euskara eta Kultura sailek urteko diru kopurua mantendu egingo dute. Elkarteei dagokienez, kirol taldeek izango dute igoera handiena; izan ere, herriko kirol elkarteek 130.000 euro jasoko dituzte; iaz baino 35.000 euro gehiago, hain zuzen ere. Solaberrietak adierazi du udalaren «erantzukizuna» dela «herriko elkarteak baliabidez hornitzea».

Turismora, berriz, 48.000 euro bideratuko dituzte, aurreko urtean baino 5.000 euro gehiago. Ingurumen sailak, berriz, 2.000 euro gehiago izango ditu; hau da, 8.700 euro jasoko ditu aurten.

Alkateak jakinarazi du etxebizitza politikan «aldaketa bortitza» izango dela; besteak beste, etxebizitza hutsak alokatu ahal izateko plan berezi bat jarriko dute martxan, eta horretara 10.000 euro bideratuko dute. Bestetik, etxebizitzetan igogailuak eta Goiko Kalean kableak jartzeko diru-laguntzak onartu dituzte; 10.000 euro bideratuko dute proiektu bakoitzera. Alkatearen esanetan, «etxebizitza politika egokia» sortzeko helburua izango dute lan horiek.

Hezkuntza arloan ere laguntzak igoko ditu udalak. Iaz 77.000 euro bideratu zuten horretara, eta aurten 173.040 euro izango ditu sailak; Zaragueta herri eskolan DBH linea jartzeko sei gela prestatuko dituzte, eta gastuen %40 udalak finantzatuko du.

Bestetik, Orio Garatzen sozietate publikora 5.000 euro bideratuko dituzte; diru hori «sinbolikoki» onartu du Udalbatzak, erakundeak «aktibitaterik ez duelako».

Horrez gain, futbol zelai azpiko garejeetan, frontoian, Kosta Tailerrean, hondartzako etxebizitza babestuetan eta kiroldegian konponketak egingo dituzte: «Aurreko legealdian egindako lanak dira, hondatzen joan direnak. Konponketa lan horiek egiteko inbertsioak egingo ditugu, halako azpiegiturek mantenu-lan jarraitua eskatzen dutelako».

Hasierakotik «desbideratuta»

EAJ alderdiak adierazi du onartu diren aurrekontuak hasierako txostenetik «desbideratu» egin direla. Aurrekontu horiekin, gainera, udalak urte amaieran «diru gutxiagorekin» amaituko duela uste du.

Aurrekontua 2012

Inbertsioak. 2.999.826 euro.

– Udal kanpina: 245.000 euro.

– Motondo: 200.000 euro.

– Hilerria: 410.000 euro.

– Energia aurrezteko planeko lehen fasea: 50.000 euro.

Pertsonal gastuak. 2.707.841 euro.

Kirol elkarteentzako diru-laguntzak. 130.000 euro.

Kultur elkarteentzako diru-laguntzak. 35.000 euro.

Turismoa. 48.000 euro.

Ingurumena. 8.700 euro.

Hezkuntza. 173.000 euro.

Kultura. 64.000 euro.

Gazteria. 47.600 euro.

Euskara. 42.561 euro.


Hitzaldien 2garren eguna, gaurkoa

Atzo hasita, martxan da Sagardoaren Lurraldeak antolatutako Sagardo Forumaren bigarren edizioa, eta nazioarteko profesionalen hitzaldien bigarren eguna izango da gaurkoa. Bihar, aldiz, Nazioarteko I. Sagardo Lehiaketa ospatuko da goizeko 09:00etatik eguerdiko 13:00etara.


Erasoa delako defentsarik onena

Dolomitetako etapa gogorrenean faboritoei segundo politak janda, Giroa irabazteko pauso handia eman du Ryder HesjedalekRoman Kreuziger izan da indartsuena Alpe di Pampeagon; Beñat Intxaustik pot egin du

Alpe di Pampeagon gora jo zuen erasoa behin Michele Scarponik (Lampre); jo zuen bigarren aldiz ere; eta hirugarren saio bat ere egin zuen. Baina ezin. Ivan Basso (Liquigas) bai, hura erori zen; Joaquim Rodriguez (Katuxa) ere bai, hark ere erakutsi zuen ezina. Baina ezin Ryder Hesjedal (Garmin) gurpiletik atera. Harrigarria da kanadarra erakusten ari den gaitasuna. Lotsarik gabe, aurkariei lehen kolpea emanez, tropeletik tiraka jartzeko agindu zien taldekideei Alpe di Pampeagoko lehen maldetan. Eta hazita, eustera mugatu gabe, Scarponi bera ere ito egin zuen azkenean. 13 segundo Rodriguezi, 15 Scarponiri, 23 Domenico Pozzovivori (Colnago), 35 Bassori... Giro erdia eta beste pixkat bat poltsikoratu zuen atzo Garmineko taldeburuak. Mortirolo eta Stelvioren baimenarekin. Etapa gogorra daukate gaur ere, eta atzo egin ez zutena egin beharko dute gaur Rodriguezek, Scarponik eta Bassok bihar Milanen euren jardurna txalo egitera mugatu nahi ez badute, behintzat.

Eta zer esan Roman Kreuzigerren (Astana) etapa garaipenari buruz. Ausart jokatuta, taldekideen mugimendu onak baliatuta, dotore atera zuen asteazkenean Cortina d'Ampezzora bidean barruraino sartu zitzaion arantza. Passo Lavaze bigarren mailako mendatean jo zuen erasoa, Dario Cataldok (Omega Pharma) irekitako bideari segika. Eta erakustaldi polita eman zuen gero Alpe di Pampeagon gora. Hustu egin zen azken hiru kilometroetan, baina erakutsi zuen gaia badagoela gorputz horretan. Buruak huts egiten dio gehiegitan txekiarrari, baina, sailkapen nagusia ahaztuta, etapa garaipen polita kendu dio aurtengo Giroari.

Hesjedal eta Kreuziger izan ziren atzoko garaile argiak, eta Giroa irabazteko beste hiru faboritoez gain, Beñat Intxausti (Movistar) eta Paolo Tiralongo (Astana) dira galtzaileen artean kokatu beharrekoak. Erabateko txakalaldiak jota, 40.42 minutu galdu zituen bizkaitarrak Alpe di Pampeago gainean, eta seigarren postutik 33.eraino jaitsi da sailkapen nagusian; italiarrak, berriz, 17.51 galdu zuen, eta 22. posturaino egin du atzera. Oso txukun Mikel Nieve (Euskaltel-Euskadi) ibili zen. Azken mugimenduetan bakarrik geratu zen indarrik gabe, baina Kreuzigerrekiko 1.18 besterik ez zuen galdu. 13. postuan dago orain sailkapenean, eta 19 segundo eskasera dauka hamargarren postua, Damiano Cunegorena (Lampre). Estu dago 7. postutik 14.era arteko borroka, 1.05 minutuko aldea besterik ez dagoelako John Gadreten (Ag2r) eta Dani Morenoren (Katuxa) artean. Horien artean ere zalaparta handia izango da gaur.

Azken zalapartaren aurretik, 20. kilometrorako osatu zen ihesaldia, 18 txirrindularikoa. Tartean ziren bi euskal herritar: Juanma Garate (Rabobank) eta Pierre Cazaux (Euskaltel-Euskadi). Giroko liderrarentzat, berriz, Sandy Casar (Francaise des Jeux) zen arriskutsuena, 12.25 minutura zegoelako sailkapenean, 19. postuan. Hamar minuturen baino gehiagoren aldearekin iritsi zen ihesaldia Mangheneko lehen maldetara.

Casarren ahalegina eta ezina

Atzean Katuxa ari zen lanean, lasai antzean. Espero zen eguneko lehen mendate gogorrean gora Liquigasek erritmoa bizituko zuela. Baina italiarrek Katuxari utzi zioten ardura. Tantaka-tantaka, errepidea bera hasi zen bakoitza bere lekuan jartzen. Hortxe lehertu zen Intxausti, eta pixka bat lehenago hartu zuen etxerako bidea Jose Rujanok (Androni). Passo Pampeagon hasi zen Liquigasen benetako egurra. Talde guztia tiraka jarrita, ederki txikitu zen tropela. Casar eta Pirazzi ziren aurrean, hiru minutu eta erdiren aldearekin. Tiralongo lehertuta, tropelean eutsiz zihoazen gainerako faboritoak.

Aurrean Casar saiatu zen Pirazzi atzean uzten. Baina ordurako mugimendua eginda zeuden Cataldo eta Kreuziger. Atzean benetako mugimendua, ordea, Garminena izan zen. Abisua argia izan zen. Hesjedalek Alpe di Pampeagon hasi nahi zuen Giroa irabazten. Helmugara iristeko 3,5 kilometro falta zirenean jarri zen Kreuziger lasterketa buruan, eta sufrituz gozatzen jakin izan zuen... Hesjedalen erakustaldiari kasurik egin gabe.


Merkatua antolatuko dute Erreka kaleko jaien barruan

Astebururako egitarau oparoagaz datoz Erreka kaleko jaiak. Gaur pintxo-poteoagaz motorrak berotzen hasiko dira eta domekara arte ipuin-kontalariak, erromeria, kontzertuak, dantzak... Denetik egongo da, baita 150 postuz osatutako azoka ere.

Bihar, DJ Zirkinen musikak girotuko ditu iluntzea eta gau partea. Era berean, munduko ipuin kontalariak Arriolan bilduko dira, 22:00etan. Gauerdian, Summun Arten DJ & VJ Set arituko dira gaztetxean.

Zapatuan, pilota partiduak izango dira arratsaldean, eta iluntzerako eta gauerako, Luhartzek erromeria ekarriko du Errekakalera. Gaztetxean, 23:00etan, Skontra eta The Potes taldeek eskainiko dute kontzertua, Gauerdian Summun Art izango da Ateneoan.

Domekan, bigarren eskuko, artisautza eta Elorrioko baserritarren produktuen azoka izango da goizean. Eguraldi txarra egiten badu 60 postu inguru batuko dira elizpean; ona egiten badu 150 postu izango direla kalkulatu dute antolatzaileek. Arratsaldeko 17:30ean, Besaide dantza taldeak dantza emanaldia eskainiko du plazan.


Udaleko hedabideak hauteskundeetan bere mesederako erabiltzea leporatu dio EH Bilduk EAJri

Laudioko EH Bilduko udal taldeak EAJri egotzi dio udal komunikabideak baliatzea propaganda egiteko, eta onartu berri duten lan eskaintza publikoaren prozedura jarri du koalizioak horren adibide moduan.

Laudioko EH Bilduko udal taldeak oharra zabaldu du salatzeko, euren ustez, EAJk modu alderdikoian erabiltzen dituela tokiko erakundeko hedabideak. Horren adibidea da, koalizioarentzat, pasa den astean onartutako oposizioen prozedura: "Pasa den ostiraleko Tokiko Gobernu Batzordean (TGB), udal gobernuak udalak egingo duen LEP bat onartu zuen. Nahiz eta 2021a arte ez den gauzatuko, LEP hau hauteskunde kanpainan aurkeztu du gobernu taldeak (bat ere etikoa ez dena eta legearen mugan egon daitekeena), eta udal komunikabideetan horren berri eman dute alkatearen argazki batekin".

EAJren sokakoen alde egitea

Edonola ere, praktika larriagoak ere leporatu dizkio koalizioak alderdi jeltzaleari. Zehazki, egotzi dio gardentasun gutxirekin kudeatzea lan deialdiak bere ingurukoen mesederako: "Bi peoi kontratatzeko lerrorik, txiorik edo postik ez. Alkateak albiste hori sare sozialetan argitaratu zutela esan zuen TGBn, gezurretan ari zen. Hau horrela kudeatzeak susmo txarra dakar, egiten duten kudeaketa herriaren alde baino, beraien sokakoen alde egiten dutela agerian uzten dute, eta horrela, ez dute lortuko plaza horiek hoberen bete dezaketen pertsonek eskuratzea".

Horrez gain, Santi Hernando EH Bilduko zinegotziak gogoratu du laster esleituko dituztela komunikazio zerbitzuak, 36.000 euroren truke: "pentsa ezazue esleipena irabaziko duena noren sokakoa izango den".

Zinegotzi jeltzaleen argazkiak

Azkenik, aipatutakoaren adibide moduan, Santi Hernando EH Bilduko zinegotziak azpimarratu du maiz udal komunikazio euskarrietan ordezkari politiko jeltzaleak agertzen direla irudietan: "Sar zaitezte Laudioudala.eus edota Zuin.net-en, eta zenbatu ezazue zenbat argazkitan agertzen diren alkatea eta gobernu taldeko zinegotziak, edota zenbat aldiz agertzen diren beraien izenak letra lodiz”.


Migel Mari Jauregi ‘Altzo’ da segako ligaxkako lehen liderra

Almitza segalari elkarteak antolatuta, atzo hasi zen nazioarteko eran jokatzen den Euskal Herriko VI. Sega Ligaxka. Ohi bezala, hiru jardunaldi izango ditu. Lehena Etxalekun (Nafarroa) izan da, eta goierritarrek lan ona osatu dute. Migel Mari Jauregi Altzo zaldibiarra jarri da lider, 100 metro koadroko saila 3:12 minutuan ebakita. Epaileen balorazioaren ondoren —txukuntasuna hartzen da kontuan nazioarteko ebakeran—, 32 segundoko gehigarria erantsi zioten. Denera, 3:44 minutuan borobildu du.

Altzoren atzetik, Igor Esnaola legorretarra sailkatu da (3:54.86), eta hirugarren Juan Mari Agirrezabala lazkaotarra (4:07.21). Gizonezkoen atalean 16 segalarik parte hartu dute.

Emakumeen atalean, onena Alatzne Etxaburua izan da Etxalekun (1:53.76 minutu). Bigarren Alaitz Imaz (2:12.27), hirugarren Aloña Galarraga idiazabaldarra (2:16.35), laugarren Ainhoa Galarraga (2:17.77) eta bosgarren Ixabel Ansa (3:02.03) izan dira. 35 metro koadroko saila (7×5 metro) ebaki dute emakumezkoek.

Gaztetxoen mailan, bi segalarik eman dute izena: Unai Mitxelenak (1:50.54) eta Jon Otegik (2:24.08). Haurrentzat erakustaldi moduko probak ere jartzen dituzte.

Sega ligaxkaren bigarren saioa Zaldibian jokatuko da, uztailaren 5ean (18:00etan, Irastortza baserriko zelaietan), eta hirugarren eta azkena Azpeitian, uztailaren 27an (eguerdian, Ikasberri ikastolaren alboko zelaietan).


Guido eta oposizioko diputatuak indarrez sartu dira Venezuelako Parlamentuan

Ondoren, ia ordu betez atxiki ditu poliziak segurtasun-lerro baten bidez.

Juan Guido oposiziogile buru venezuelarra eta beste hainbat diputatu Jauregi Legislatiboan sartu dira indarrez. Ondoren, ia ordu betez atxiki ditu poliziak segurtasun-lerro baten bidez.

Hogeinaka polizia militarrek Guaido eta hainbat diputaturi sarrera blokeatu diete sartzea lortu duten arte.


Argi bila

Aurreko batean entzun nuen Radio Euskadin nola Nafarroako Gobernuak enkargatu zion enpresa bati egitea inkesta bat euskararen gainean. Nola erantzunak ez ziren gobernuaren gogokoak, horrek ezkutatu emaitzak.

Hori zela eta, eta galdetuta zer iritzi zuten Nafarroako Gobernuak egindakoaz, tertuliano batek esan zuen: “politikoek erabiltzen dituzte inkestak nola mozkorrek farolak: ez argia egiteko, baizik eta eusteko”.


Sanmartinak Aramaion 2013: Herriko dantzarien saioa eta omenaldia

Sanmartinak Aramaion 2013: Herriko dantzarien saioa eta omenaldia


Debora Nunes: "Egungo elikadura ereduak munduko kultura eta herri askoren desagertzea ekarri du"

Lurrik Gabeko Landa Langileen Mugimenduko (MST) Nazio Koordinakundeko kide da Debora Nunes. Mundukide eta Lanki erakundeek gobidatuta, Debagoieneko zenbait kooperatibaren jarduna ezagutuko duen ordezkaritza baten parte da hura.

Horrez gain, Bergaran, Oñatin, Arrasaten eta Aretxabaletan egin behar diren Jalgi Hadi Ortura jardunaldietan hizlari izango da datorren astean zehar. Gurera egingo duen bisitaren eta MSTk azken hamarkadetan aurrera eraman dituen ekimenen inguruan hitz egin dugu harekin.

Ze helburu ditu datozen egunotan Debagoienera egin behar duzun bisitak?

Helburu bikoitza izango du bisitak: alde batetik, bailarako kooperatiben esperientzia ezagutzeko aukera izango dugu, UFFS unibertsitateko lagunekin batera; eta bestetik, Mundukide eta Lanki erakundearekin batera nekazaritza ereduari buruzko hausnarketan parte hartuko dugu. Jalgi Hadi Ortura jardunaldietan, indarrean den nazioarteko nekazaritza produkzio ereduaren inguruan eztabaidatuko dugu.

Nekazaritza eredu kapitalista honek min handia egin die munduko kontinente guztiei, eta guk esperientzia hauek Euskal Herriko eragile eta herritarrekin partekatu nahi ditugu orain. Brasilen, esaterako, latifundioen kontra borroka egitetik teknologia ardatz moduan daukan eredu produktibo baten kontra borroka egitera pasa gara. Guk nahi dugu gizarteak gatazka honetara begira dezala, eta, horretarako, eredu produktiboen inguruko eztabaida zabaldu behar dugu. Elikagaiak ekoizten eta jaten dituztenen arteko harremana aztertu behar dugula uste dut.

Hau ez da Euskal Herrira zatozen lehen aldia, baina...

Ez. Mundukiderekin eta Lankirekin elkarlanean gabiltza aspaldidanik MSTko kideak, eta hau ez da haiekin hemen egiten dugun lehenengo topaketa. Euskal Herriak asko dauka Brasili erakusteko, eta alderantziz gauza bera gertatzen dela uste dut.

Duela hilabete MSTk seigarren kongresu nazionala egin zuen Brasilian. Zer eztabaidatu zenuten bertan?

Nekazaritza Herri Erreformaren alde datozen urteetan egingo dugun lanaren oinarriak finkatu genituen otsaileko kongresuan. Denbora luzez nekazaritza erreforma klasikoaren alde borrokatu zuen MSTk. Lurren zelanbaiteko demokratizazioa lortu genuen arren, kapital handiak baliabide naturalak ustiatzen jarraitu zuen. Horregatik, benetako nekazaritza erreforma bultzatu nahi dugu orain. Nekazari komunitateek beren lurretan bizi izaten segitzeko baldintzak sortu nahi ditugu; lurren banaketaz gain, nekazarientzat osasun eta hezkuntza sistema egokia aldarrikatzen dugu. Hori lortzeko tresna baliagarri bakarra herri borroka izango dela erabaki genuen kongresuan.

Erabaki eta egin. Kongresua amaituta, Brasilgo presidentearen etxera joan zineten manifestazioan, eta han harekin biltzea lortu zenuten. Zer esan zizuen Dilma Rousseff presidenteak?

Kongresuaren aitzakian MSTren 15.000 militante bildu ginen Brasilian. Agendatik kanpo zegoen arren, gure militanteek presidentearekin bildu nahi zuten; eta, horren harira, Gobernuaren erabakiak kritikatzen zituen gutun publikoa igorri genion. Ondoren, manifestazioa egin genuen, eta Rouseffek gurekin biltzea onartu zuen azkenean.

Bileran, MSTren proposamenak azaldu genizkion presidenteari; nekazaritza-guneetan bizi diren familien ingurukoak. Hau da, Nekazaritza Herri Erreformari buruzkoak. Hauez gain, nekazaritza asentamentuen egituratzeari berehala ekiteko eskatu genion. Asentamentu hauek oinarrizko gizarte eta ekoizpen baliabideak behar dituzte, eta, zalantza barik, Gobernuak egiten duena baino askoz gehiago egin dezake euren ongizatearen alde.

Rouseffi mezu argia eman nahi genion honen harira: ez diogu borrokatzeari sekula utziko. Ez, behintzat, gure helburu guztiak betetzea lortzen dugun momentura arte.

MSTk 30 urte egin ditu borrokan. Zeintzuk izan dira bere lorpen garrantzitsuenak?

Beharbada, gure garaipen handiena 30 urte betetzea izan da [Barre]. Denbora honen guztiaren ostean borrokan jarraitzen dugu, eta ez da gutxi. Nekazaritza-guneetako pobreak antolatzea lortu dugu, gainera, eta poliki-poliki etorkizun bat marraztu dugu haiekin batera. 30 urteotako borrokaren ostean, lur asko publiko egin dira berriz Brasilen, eta hori gure eguneroko jardunaren ondorio da, zalantza barik.

Hau esanda, ezin dugu ahaztu aurretik lan asko daukagula oraindik. Asentamentuetatik kanpo bizi den familia ugari dago oraindik, eta haien alde borrokan jarraitu behar du gure erakundeak. Etorkizunean azalduko diren erronka berriei erantzunak emateko gai izan behar du MSTk. Emakumeen parte hartzea sustatu behar dugu, nazioarteko eragileekin elkarlana bultzatu... Ezin gara geldi egon.

Euskal Herrira bueltatuta, esan behar da Jalgi Hadi Ortura jardunaldietan parte hartuko duzula. Zertaz hitz egingo duzu datorren astean egingo den hitzaldi sorta horretan?

Ekofeminismoa eta elikadura burujabetza izango dira jardunaldi horien ardatz nagusiak. Kapitalak guztia eraldatu du, baita elikatzeko orain arte izan dugun eredua ere. Horrek arazo ugari ekarri dizkigu guztioi. Milaka urteetan zehar eraikitako elikadura ohiturak suntsitu ditu, eta, horren ondorioz, baita gizakiok lurrarekin daukagun harremana ere. Pertsonok, herriok, zer eta nola jan nahi dugun erabaki behar dugu etorkizunean.

Egungo elikadura ereduak kultura eta herri askoren suntsipena ekarri du, eta orain, horren aurreko alternatibak eraiki behar ditugu guztion artean. Lan horretan, emakumeak nekazaritza komunitateetan historikoki izan duen garrantzia berreskuratu behar du. Emakumeak elikadura burujabetzaren aldeko aldarriari heldu behar dio eta lurrarekin harreman berriak eraiki behar ditu, gainera. Ideia horien gainean jardungo dugu jardunaldietan.


EH Sukarra taldearen kontzerturako sarrerak ditugu

Ekainaren 1ean, 22:30ean, Espaloia Kafe Antzokian izango da kontzertua eta Elgetako Kafe Antzokiari esker sarrerak ditugu zozketatzeko.

EH Sukarra taldearen kontzerturako sarrerak lor ditzakezu Goiena Klubean.

Zozketan parte hartzeko (maiatzaren 30ra arte):

Posta elektronikoz: kluba@goiena.eus

Whatsapp/Telegram: KLUBA ehsukarra [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.

Zorte on!


Bihartik asteazkenera Zumarragako bidegorria itxita

AZKOITIA // Azkoitia eta Zumarraga-Urretxu arteko bidegorria itxita egongo da bizikletentzat eta oinezkoentzat, bihartik hasi eta datorren asteazkena bitartean; urriaren 2tik 7ra, hain zuzen. goizeko zortzietatik arratsaldeko bost eta erdietara egongo da itxita egun horietan, Azkoitiko Udalaren arabera. Konponketa eta garbiketa lanak direla-eta itxiko dute ibilbidea.


Jolas eta tailerrak, goizean

Euskal Jaien bueltan antolatu ziren hainbat ekintza bertan behera geratu ziren, euriaren eraginez. Hori horrela, Kaxko elkarteak jakinarazi du gaur egingo direla, Kaxko elkarteak eta Artetik Elkarte Kulturalak antolatutako hainbat ekintza; bereziki, umeei zuzenduak izango dira.

Ardilatxa Txirristra eta jolas eta tailerrak

Goizeko 11:30etan hasiko dira umeentzako jolas eta tailerrak, Plaza Berrin. Era berean, Latxiñe, Ardilatxa Txirristrarekin jolasteko aukera egongo da.

Euria egiten badu, Atsegindegira mugituko dira jarduera guztiak.


Andoni Egañaren bihotzeko kantak, asteazkeneko 'Arratsaldekoa'n

Bertso doinutan kabitzen denak zer fonoteka ote du?

Andoni Egaña bertsolaria gonbidatuko dute asteazkenean "Arratsaldekoa" saiora bere bihotzeko fonoteka ezagutu asmoz. Seietatik zazpietara bitartean arituko dira solasean zarauztarrarekin, bere abesti kuttunenak entzuten dituzten bitartean.


ETAk armak utzi artean Vallsek elkargoa ukatzeak haserrea eragin du Iparraldean

Frantziako Barne ministroak dio Euskal Herria ez dutela onartuko deszentralizazioari buruzko legean. Jean-Jacques Lasserre Hautetsien Kontseiluko presidenteak eta Sylviane Alaux diputatu sozialistak bilera bat egiteko eskatu diote Vallsi.


Gipuzkoako Batzar Nagusiek Felipe Gonzalezek elkarrizketa batean esan zituenak aztertzeko eskatu dio fiskaltzari


Kaldereroen eta Ijitoen eguna izango da bihar Ordizian eta Itsasondon

Ordiziako Plaza Nagusian botako dute txupinazoa Zozomikotek eta Lamiak eguerdian. Itsasondon, 16:30ean bilduko dira ijitoak eta ijito beso erraldoia egingo dute jarraianIritsi dira kaldereroak eta ijitoak Goierriko hainbat herritara, inauteriak gertu diren seinale. Mozorroak jantzi eta zartagiak eskuan hartuta, zahar eta gazte, kaleak hartuko dituzte, kolorez eta zalapartaz betetzeko.Bihar Ordiziako Kaldereroen egun handia da eta egun guztirako egitaraua dago prestatuta. 12:15ean botako dute Zozomikotek eta Lamiak txupinazoa. Kalderero txikien desfilea egingo dute jarraian. Plaza Nagusitik aterako dira eta Legazpi, Andra Mari eta Kale Nagusia zeharkatu ondoren, Plaza Nagusira joango dira berriro. Jakintzak, Urdanetak, Ordiziako musika eskolako banda txikiak, Urdaneta dantza taldeak, Amets Bidek eta Azen erraldoien konpartsak parte hartuko dute.Kaldereroen paseoa 13:00ean hasiko da, Umore ona abesbatzaren, Laguntasuna errondailaren, Antxon Imazen eta Jose Ignacio Iturriotzen laguntzarekin. Herrigunean ibiliko dira, kaleak girotzeko.Arratsaldean ere zarata ateratzen jarraituko dute kaldereroek Ordizian. 17:45ean, txikienentzako txokolatada egingo dute Nikolas Lekuona plazan. Toki berean, baina 18:30ean, Urrup antzerki taldeak Zozomikote aurkeztuko du. Ondoren, kalderero konpartsaren desfilea egingo dute Kale Nagusitik hasita. Herriguneko kaleak zeharkatu ondoren Plaza Nagusira joango dira. Han, bukaerako erretreta egingo dute. Urrup antzerki taldeak Zozomikote pertsonaiarekin ikuskizun bat eskainiko du eta su emango diote panpinari.Zozomikote erretzen duten une horretan, GMB dantza taldeak, Jesus Mari Garate koreografo ordiziarrak sortutako dantza dantzatuko dute. Antolakuntzak, esker ona adierazi nahi dio Garateri, «egindako lan handiagatik». Beti Argi bandak eta Oroith, Oroith Txiki eta Urdanetako Ahotsak abesbetzek ere parte hartuko dute amaierako ikuskizun horretan.Itsasondoko ijitoakInauterien atarian, ijituek edo kaldereroek hartzen dituzte Itsasondoko kaleak, zartaginak eskuan, inauteriak badatozela iragartzeko. Aurten ere, Itsasondoko Guraso elkarteak bihar ospatuko den Ijito egunerako guztia prest du eta herritar guztiak animatu nahi dituzte mozorroak atera eta zartagiak astintzera.Lehenik eta behin, herriko plazan elkartuko dira 16:30ean, eta ondoren ijitu besoa prestatuko dute Bizi Nahi elkartean. Aurreko urteetan sei eta bederatzi metroko ijito besoak egin dituzte. Aurtengoa oraindik sorpresa da baina ziur gertu ibiliko direla. 18:00ak aldera, herriko kaleetan zehar, zartagiak astinduko dituzte. Amaitzeko, afari-merienda egingo dute.2005. urtean egin zuten lehenengo aldiz Itsasondon Ijito eguna Itsasondo Sorginemak emakumeen elkarteak antolatuta. Urte hartan, udaletxeko karromato bat hartu zuten, ijitoz mozorrotu ziren, zartagiak hartu zituzten eskuetan eta arkupean egon ziren musikarekin eta instrumentu inprobisatuekin zarata ateratzen. Harrezkero, ospakizuna handitzen joan da.


Politikaren lilura

Lehenik, aitorpena. Kazetari gisa markatu nauen politikaria da Xabier Arzalluz Antia. Egunkaria-ren sorrerarekin batera, kazetaritza politikoari ekin nionean, bera zen euskal politikan erreferente nagusietako bat, EAJren EBBko lehendakari gisa. Ezohiko erakarmena zuen, distira berezia eta itzal luzea. Hitzaren maisua izan da beti, esandakoekin, iradokitakoekin zein isildutakoekin. Adierazkortasun handikoa zen, baita keinu eta begiradetan ere. Hitzaren eta informazioaren langileontzat, harrobi amaigabea. Hasierako nolabaiteko lilura horretatik harago, denborak aurrera egin ahala, Xabier Arzalluzen hitzaren balioaz eta esanahi sakonaz jabetuz joan nintzen, itsasargi sendotzat har zitekeena euskal politikaren itsaso mugituan.

Urte batzuk pasatu ziren lehen elkarrizketa egin arte. 1998ko urriaren 22an izan zen, Eusko Legebiltzarrerako hauteskundeak baino hiru egun lehenago. Lizarra-Garaziko Akordioaren garaiaren hasiera zen. Une bizi eta zalantzazko haietan, buruzagi zuhurrago bat espero nuen, eta haren mintzoaren argitasunak harritu ninduen. Elkarrizketa horren titularra bereziki esanguratsua iruditzen zait, Xabier Arzalluzen ikuskera ulertzeko: «Ez bagara elkartzen, bakea etorrita, abertzaletasuna beheraka joango da». Batetik, bakearen ametsaren garrantzia. Bestetik, abertzaleen arteko elkarlanaren beharra. Bi ardatz horiek beti izan dira ezinbesteko Xabier Arzalluzen ibilbidean, gorabehera guztien gainetik, Lizarra-Garaziko aroa amaitu ondoren sufrimendu handia pairatu arren.

Hurrengo elkarrizketa Egunkaria-ren itxieraren ondoren eta ondorioz iritsiko zen. Egunero-ren garaian, 2003ko martxoaren 19an. Elkartasun keinutzat hartu nuen elkarrizketa hura. Baina elkarrizketaren mamia Ibarretxe plana deiturikoaren inguruan harilkatu zen. Xabier Arzalluzen ikuskera pragmatikoa nabarmendu zen orduan. «Ez badigute herriari galdetzen uzten, hauteskundeak deitzeko bidea dago». Posible izan daitekeenaren bidea marraztuz, Madrilen proposamenari betoa jartzen bazioten herriarengana joko zela iragartzen ari zen, bi urte geroago gertatuko zen bezala.

Xabier Arzalluzen itzalaren eta erakarmenaren aurrean, kazetariari, bere lana zorrotz egin nahi badu, exijentzia maila handitzen zaio. Dirdirarekin itsutu gabe, errealitate politikoa hobeto ulertzeko gakoak bilatu nahi baditu. Gaur egungo kazetari on batzuek ondo ulertuko dute gogoeta hori. Politika saileko bekadun izan zirenean, Xabier Arzalluzek udaro Donostian ematen zuen prentsaurrekoa kubritzera bidali nituelako, kazetaritzan eta politikan azkar ikasteko modurik hoberena zelakoan. Ziur naiz arrastoa utzi zuela haiengan ere; hamaika galdera erantzuten zituen agerraldi luze haietan.

Azkenik, begirunea. Beti eskertuko diot Xabier Arzalluzi, politikariaren eta kazetariaren arteko harreman horietan, garai eta abagune oso ezberdinak izanik ere, harengandik jasotako begirunea. Harekikoa begi-bistakoa da.


Ondarroako Goiko Alde Zaharreko jaiak arrakastatsuak izan dira

Egun batzuez bada ere, Ondarroako Goi aldeko alde zaharra herriko protagonista bihurtzea lortu dute Gabeko Izarrak elkarteko kideek. Elkarteko kideek auzoko jaiak antolatzen dituzten lehen aldia izan baldin bada ere, ez dute hutsik egin, eta auzoa jendez betetzea lortu dute.

Motorren erakusketa

Josu Martin elkarteko kidearen iritziz, jaiak nahikoa arrakastatsuak izan dira, eta pozik geratu dira herritarrek emandako erantzun onagaz. “Lehenengo urtea izateko, espero baino hobeto joan dira. Herritar asko eta asko hurreratu zaizkigu azken egunotan, eta horien denen ahotik kritika oso onak jaso ditugu. Hori guztiak jendea gustura ibili denaren seinale modura irakurtzen dugu”. Martinek gainera, eurekin batera jaiak posible egiten lagundu duten guztiei eskerrak eman nahi izan die.

Dena ondo joan dela aitortu dute antolatzaileek, eta egitarauko pare bat ekimen bertan behera gelditu baldin badira ere, beste guztietan jende asko batu dela nabarmendu dute. Moda desfilean, motorren erakusketan, mus txapelketan, filma emanaldian, kalejiretan edo kontzertuetan jendetza batu zen.

Latxanberen dantza erakustaldia

Denak ondo irten baldin badu ere, datorren urtera begira zer hobetu ere badagoela aitortu dute. “Jaiak amaituta, denaren inguruko hausnarketa egitea tokatzen da. Momentu batzuetan, beharbada zarata gehiegi egin baldin badugu, auzotarrei barkatzeko eskatu nahi diegu. Txarto egindako horiek guztiak aztertu eta datorren urtera begira, hobetzen saiatuko gara”.

Aldaketarik ezean, datorren urtean errepikatuko dituzte jaiak, ekainaren hirugarren astearen bueltan.


Yolanda Barcina: "Legea berdina da guztiontzat, eta bete egin behar da"

Guardia Zibilak Iruñerrian ETB hartzeko hedagailua zigilatu ondoren, Yolanda Barcina Nafarroako Gobernuko presidenteak esan du legea "berdina" dela guztiontzat, eta "bete egin behar dela". Gaurko Nafarroako Parlamentuko saioaren aurretik mintzatu da Barcina. Haren arabera, "ez da onargarria Bildu bezalako indar politiko batek indarrean dagoen araudia ez dela betetzen esatea".


«Idaztea bigarren mailako bihurtu da prentsan»

Hasteko, azken 90 urteetan euskal kazetarien estiloak izan dituen aldaketa garrantzitsuenak nabarmentzeko eskatuko nizuke. Zertan egin dugu aurrera? Eta atzera?

Fase asko izan ditu kazetaritzak, baina beti izan da, bateko edo besteko, ideia politiko jakin batzuen defendatzaile eta hedatzaile. Alegia, mundu osoko prentsa bezalakoa izan dela gurea ere. Oro har, eta batzuetan ezinbestean, izugarri katolikoa izan da. Lizardi bezalako katoliko zintzo batek zera esaten zuen, kazeta prakaduna behar genuela, ez sotanaduna. Atera kontuak! Pixkanaka, gure kazetaritza laikotu egin zen, gizarteari begira jarri zen. Gaien ugaritzeak estilo aldaketak ekarri zituen. Baina oraindik ere egiteko dago testuetan oinarritutako kazetaritzaren historia. Pena da.

Historia hori berreskuratzeko lanetan jarduna zara; hor daude, besteak beste, Juan Bautista Bilbao, Batxiren edo Joseba Zubimendiren artikulu bildumak. Gaur egungo kazetari batek zer ikas dezake haietatik?

Gaurko kazetaria erredakzioan lotua dago, ez du kanpolanik egiten. Mundura irteteko, Internet dauka. Argazkiak egiteko, agentzia bat edo bi. Kazetaria itzultzaile huts bihurtu da, agentzien morroi. Erreportajeak egingo ditu Saharara edo Estatu Batuetako hauteskundeetara joanda, baina kaleko kazetaritza, inguru hurbileko berri ematen zuena, hori galdua dago aspaldi samar. Garai bateko kazetariek ez zuten objektibotasun asmorik. Iritzia ematen zuten aldiro, pertsonalki engaiatzen ziren lantzen zuten albistean edo kronikan. Eta horrek estilo bat suposatzen zuen. Gaur neutroa da dena, geza. Seguru asko, kazetaritza fakultatean ere horixe ikasiko dute, estilorik eza dela objektibo izateko bidea.

Hain zuzen ere duela hamarkada batzuetako Zeruko Argiaren aleak irakurrita, sentsazioa dut, euskara batuak ekarri zuen estandarizazioak ifrentzu hori izan duela: ez al du prentsalarion prosak freskotasuna galdu?

Aipatu dizudan neutrotasun horren ondorioa da, ez dut uste batuaren errua denik. Horretan bada on ustean sekulako kaltea egiten ari den figura, zuzentzailearena. Erakunde publikoetan itzultzailearena da kaltegintza hori: itzultzailea dagoenez, alegia, itzulpena beti denez gaztelaniatik geurerakoa, ez da deus sortzen euskaraz. Hori horrela da administraziorik euskaldunenean ere. Horrelako zerbait komunikabideetan: zuzentzailea dagoenez, ez du ardura zabar idazteak, txukunduko du zuzentzaileak. Eta zuzentzaileak ezin die estilo bana eman erredakzioko kazetariei. Nahikoa lan dauka sintaxia jatortzen, errepikapenak bakantzen eta akats ortografikoak behin eta berriz zuzentzen. Idaztea bera bigarren edo hirugarren mailako bihurtu da prentsan. Garrantzitsuagoak dira infografia, diseinua, ´atsegintasuna`...

Ildo horri jarraituz: literaturak nola lagundu dezake prentsa komunikatiboago egiten?

Literaturak baliabide batzuk dauzka, kroniketan, esaterako, erabilgarriak: kontaketaren linealtasuna apurtzea, dialogoak tartekatzea, alderaketa, metafora... Baina ez begiratu literaturari kazetaritza egiteko, literaturak sekulako kaltea egin liezaioke kazetaritzari. Ez dezagun kazetaritza kronikan edo artikulugintzan murriztu. Kazetaritza askoz handiagoa eta anitzagoa da hori baino, eta literatura ez da, oro har, prentsak bere burua hobetzeko begiratu behar duen ispilua. Are gehiago, idazle handi askok prentsa eduki zuten lehen eskola: zehaztasuna, interesgunea, apainkeriarik eza... Prentsarako idatziz ikasi zuten ganoraz idazten Hemingwayk eta García Márquezek, arrunt estilo desberdineko bi handi aipatzearren.

Zure literaturak prosa didaktikoari ihes egiten diola esan izan duzu. Kazetariaren estiloak zein gradutan egin diezaioke ihes didaktismoari?

Kazetaritzak mundua ulertzen laguntzen digu. Esaterako, Israelek egiten dituen sarraskiek luzera zein helburu izan dezaketen argitzen digu, edo argitu behar liguke: irudietatik haratagoko jarduna da kazetaritza. Alderdi horretatik hartuta, benetako kazetaritza, nolabait, beti da didaktikoa, formatzailea ere badenez, iritzi-sortzailea. Nire ustez, paternalista izatea da kazetaritzak bere buruari ukatu behar diona. Irakurlea umetzat hartzea, esan nahi dut.

Stendhal-ek zioen bere helburua zela ahalik eta hitz gutxienekin ahalik eta gehiena adieraztea. Zerorrek, Sua nahi, Mr. Churchill? argitaratu ondoren eskaini zenuen hitzaldi batean, ‘izarrak loretan’ esaldia adibide jarrita, elipsiaren beharra azpimarratu zenuen. Zer idatzi baino garrantzitsuagoa al da, zer kendu behar den jakitea?

Papera garestia da, orriak mugak ditu, eta egunkari-irakurleak presa dauka. Denbora pasatzeko, denbora-pasak eta gurutzegramak dakartzate egunkariek. Hortik ateratzen dugu idatzia zatika, lehen ikusian, tarrapataka irakurtzen dela, ez denbora pasa. Nobela batek ehunka orrialde ditu. Ipuin batek dozenaka. Horietan ongi dator betelana, luzean ezin liteke beti tentsio bera mantendu. Kronika batek ordea, artikulu batek, albiste batek, lerroak dauzka, hainbeste lerro, ezta orrialde bat ere. Funtsezkoa kontatu behar da prentsan. Apainketa edertasunaren aitzikoa da. Idazle ona, txarra kentzen dakiena da. Baratzea bezala, testua jorratu egin behar da. Baina ba ote dauka astirik, kazetariak?

Ustezko objektibotasunaren mesedetan, hirugarren pertsonan idazten ditugu artikuluen hamarretatik bederatzi. Aberastuko ote luke kazetariaren ‘ni’-ak euskal prentsa? Hurbilagoko egingo?

Protagonismoaren arriskua ere badauka nika jarduteak. Telebistako kazetariak, batez ere berri-emaile bereziak izaten dira horren eredu patetikoena. Kamera aurrean jarri behar izaten dute, han bertan daudela adierazteko: ez dira gai bertako ezer agertzeko. Atzean, adibidez, poliziaren furgona bat Espainiako Entzutegi Nazionalean sartzen. Zer egiten du hor kazetariak? Bere ni-a erakusten du, aurpegiz bezala hitzez. Eta dena da topikoa. Ni-a ez da interesgarria ez bada inplikazio baten ondorio. Lan moldeak sortu behar du estiloa. Bestela estilismoa egingo du kazetariak, alegia, kazetaritza ez beste zerbait. Exhibizionismoa, askotan.

Mark Twain: «Adjektibo bat ikusten baduzu, hil ezazu». Zerrendatuko al zenizkiguke prentsak, zure ustez, kalitu beharko lituzkeen adjektibo batzuk? Eta izenak? Aditzak?

Alejo Carpentierrek ere horrelako zerbait zioen, hizkeraren zimurrak direla adjektiboak. Orain gazteek dena kristona juzgatzen dute, hiper edo super bezala. Hainbesterainoko errepikatzez, honez gero ez dute ezer adierazten. Dena superrona baldin bada, zer edo zer ona dela entzundakoan on huts horrek oso ona izan behar duela pentsatzen dugu! Zer kendua ez da falta, baina honakoak lehenetsiko nituzke: euskal kontzeptuarekin zerikusi duen guztia, atzerri kontzeptuarekin zerikusi duen guztia, arrakasta kontzeptuarekin zerikusi duen guztia, ospea kontzeptuarekin zerikusi duen guztia, abentura kontzeptuarekin zerikusi duen guztia...

Iñigo Aranbarrik Argian zera esan zuen euskal prentsaz: «Bi arrisku nagusi ikusten dizkiot. Bata, ez dakidala nolako gaitasuna dugun gaur egungo errealitatea erakusteko». Iritzi berekoa al zara?

Esan dizut kazetaria lotua dagoela, mahaitik ari dela. Eguneroko kuota bete behar du. Liberatuko al lukete inor Balentziaga kasua bi hilabetez ikertzeko? Edo joan deneko berrogeita hamar urteotan amiantoak gaixotu eta hildakoen inguruko erreportajea egiteko? Ez, ez da errentagarri. Eta bestetik, botereak kontrolpean dauzka medioak, publizitatez eta subentzioz. Prentsa ez da librea, eta hedabide publikoak, publikoak ez baina gubernamentalak dira. Ez da kasualitatea ETBk dokumentalismoa sustatu ez izana. Ez dago ikerketa kazetaritzarik, ez da komeni. Prentsa, kazetaritza, kontraboterea izan zen inoiz, baina gaur...

Idazleak ikusten ditut euskarazko prentsan, baina iruditzen zait oraindik tiradera diferenteak daudela gurean: batean daude idazleak, bestean kazetariak. Zein da zure iritzia?

Tiradera diferenteak... Hori horrela da inguruko hizkuntzetan ere. Eta ez dut uste kazetariak bere burua menostua ikusi behar duenik idazletzat hartzen ez dutenean. Idazle onak ez daukan trebetasuna dauka kazetari onak, badaki gaiari nondik heldu, nor elkarrizketatu, non dokumentatu... Kazetariek lan literario ederrak egin izan dituzte, idazletu egin izan dira. Baina idazleak, idazle literarioak, nekez egingo du kazetaritza onik. Har itzazu kronikak, adibidez: oso desberdinak dira idazle batek eginak eta kazetari batek eginak. Igoaleko giharra daukate kazetariek egindako kronikek!.


Sexualitatearen egungo tabuak

Amaia Vazquez sexologoa eta Dani Arizala aurkezlea arituko dira gaiaren inguruan asteleheneko 'Ilargipean'.

Medikuek, psikologoek, sexologoek, adituek, alegia, sexualitatea gorputzaren parte den heinean, osasunaren zati garrantzitsua dela baieztatzen dute etengabe. Eta bai, gaur egun, sexualitateaz hitz egitea onartuago dago gizartean, artean, lagunartean, osasun arloan, familian ere bai. Baina badira oraindik orain, sexualitatearen barnean gai batzuk, tabu suertatzen direnak. Adibide batzuk aurkitu ditugu: 60 urtetik gorakoen erlazio sexualak, hainbat sexu jardun mota ere aitorezinak gertatzen dira, hala nola swinginga, ipurdi-sarketa, masturbazioa, zenbait fantasia, homosexualen arteko praktikak... Zergatik ematen da hau? Sexualitateaz gehiago hitz egiten dela bai, baina gai hauek, hain al dira arraroak? Zer gertatzen zaigu eurekin? Amaia Vazquez sexologoak azalduko digu. Eta gaurko gaia, beraz, Sexualitatearen egungo tabuak, Gaueko 23:15etatik aurrera, 'Ilargipean', Euskadi Irratian.


Azken jaurtiketak ez zuen sartu nahi izan

Movilquick Azpeitiak 61 eta 62 galdu zuen Durangoko Tabirako Baquéren aurka.

Argazkia: Iraurgi SB

Junior Neskak. Argi dago taldeak dituen bajek min egin dutela Movilquick Azpeitiaren jokoan, bestela ez da normala ordura arte partidu guztiak irabazi zituen talde batek, azken hiru jardunaldietan porrota jaso izana. Azkena baina, puntu bakarrarengatik izan zen, eta gainera neurketa irabazi ahal izateko azken jaurtiketa bat ere izan zuten ISBkoek, baina baloiak ez zuen saskian sartu nahi izan.

Movilquickekoak hotz irten ziren kantxara eta Tabirako izan zen erritmoa ezarri zuena. Kanpotarrek jaurtiketetan asmatu egin zuten gainera eta lehen laurdena 14 eta 20 amaitu zuten. Hurrengo minutuetan gauzak ez ziren konpondu. Etxekoen ahaleginak antzu gelditzen ziren, errebotean gabezi nabarmena erakutsi zutelako batetik eta baloi ugari galdu zutelako bestetik. Hori horrela, durangarrak 30 eta 38 joan ziren atsedenaldira aurretik.

Aldageletatik bueltan etorri zen etxekoen iraultza. Erritmoa ezartzen hasi ziren Iraurgikoak eta kontraerasoak aprobetxatuz markagailuan gerturatzen hasi ziren, nahiz eta kanpokoen azken segundoko saskiratze batek 45 eta 50 utzi zuen markagailua hirugarren laurdenaren amaieran.Movilquickek baina ez zeukan guztia esana eta lanean jarraitu zuen. Eiderren gidaritzapean markagailuari buelta ematea lortu zuen eta 61 eta 58 jarrai ahal izan zuen markagailua. Azken jokalditan baina ez ziren fin ibili, bi baloi jarraian galdu zituzten eta bizkaitarrek bikain aprobetxatu zuten. Azken jaurtiketak ez zuen sartu nahi izan eta 61 eta 62koarekin garaipenak alde egin zuen beste behin.

Hurrengo astean Ibaeta izango dute aurkari ISBkoek. Partidu gogorra izango da seguru eta hurrengo fasea prestatzen joateko ondo etorriko zaie horrelako partidu bat. Ea garaipenaren bidera bueltatzerik duten.

Saskiratzaileak: (14-20/30-38/45-50/61-62)

MOVILQUICK AZPEITIA ISB: Zabaleta (2), Loiola (9), E.Iturralde (25), Astigarraga (16) eta Vesga (0) – hasierako bostekoa – Larrañaga (0), De Jesus (0), Goenaga (0), M.Iturralde (9), Aldalur (0), Ugarte(0).


Irrintzi plaza 2018-02-12

Eneko Villegasek eman digu gaurko albiste ona, gero, Jon Mattin Matxainekin solastu gara zientziaren txokoan krispeteei buruz, Aizu aldizkaria irakurri dugu eta San Pedroko museoko aste honetako programazioari begira jarri gara. Irrati extrem kirolen tartea zabaldu dugu Martin Juanenarekin, lapikoen artean Edorta Salbadorrek gaztanberaz mintzatu zaigu, Ainhoa Vitoriak abesti gaztea proposatu digu, Hagitz ongi tartea entzun eta bukatzeko Kulturarloan Mikel Bujandak Joseba Asiron, Maider Beloki eta Maitena Muruzabalen hitzak bildu ditu.


'Pop Track' saioak erritmo berezia izango du abenduan

2014an modan egongo diren musika esanguratsuena aurreratzen saiatuko da Ibon Fernandez ostiral honetan.

Abenduak kolore berezia izango du Gaztean, 'Pop track' saio bereziak eskainiko baitizkigu Ibon Fernandez esatariak. Datorren ostiralean, abenduak 6, esaterako, 2014an nagusi izango diren artista eta taldeak aurreratzen saiatuko gara, 21:00etatik aurrera. Izan ere, apostu propioak egin ditugu Gaztean, eta zuzenean aurkeztuko dizkizuegu.

Besteak beste, Ella Eyre, SOHN, Gorgon City, Banks, Cyril Hahn, Pional, MNEK, Thumpers MO, eta Youan taldeen erritmoan egingo dugu dantza ostiralean. Eta adi egon, sorpresa ugari prestatu ditugulako zuentzat hilabete osoan zehar.


‘Zorioneko euroak’ kanpaina abian jarri dute

Ordiziako merkataritza elkarteak Zorioneko euroak izeneko kanpaina abian jarri zuen astelehenean. Martxoaren 4ra arte lehenago ez bada amaitzen dagoen stocka, 2.300 euro baino gehiago banatuko dituzte elkarteko establezimenduetako erosleen artean. Dirua deskontuko txartelen bidez banatuko da.Elkarteko 90 establezimenduek 20.000 txarteletik gora banatuko dituzte bezeroen artean, tartean deskontuak dituztenak. Deskontu horiei esker, hurrengo erosketetan dirua aurreztu ahal izango dute erosleek.Deskontu txartelakLau deskontu txartel daude: euro batekoak, bikoak, hirukoak eta bost eurokoak. Txartelak, Ordizian elkarteko establezimenduetan gastatzeko dira.Hala ere, deskontua duen txartela lortu ez arren, saririk ez duten txartel horiekin ere «kontsolazio-saria» eskuratu ahal izango dute erosleek. Hain zuzen, 100 euroko hiru opari-txartelen zozketan parte hartu ahalko dute. Saririk ez duten txartel horiek norbere datuekin bete eta Barrena jauregiko postontzian sartu beharko dira zozketan parte hartzeko. Martxoaren 7an, astelehena, egingo dute hiru opari-txartelen zozketa.Saritutako txartelak Ordizian elkarteko edozein establezimendutan trukatu daitezke, dendatan erosketak egiteko, zerbitzu bat ordaintzeko edo ostalaritzan erabiltzeko. Martxoaren 31 izango da deskontua duten txartel saridun horiek gastatzeko azken eguna.Martxoan ezusteak Bestalde, Ordizian txartelarekin martxoan zehar erosketak egiten dituztenek beste sari batzuk eskuratzeko aukera ere izango dute. Merkataritza elkarteak antolatuta, ezusteko erosketa-txartelak banatuko dituzte Ordizian txartelarekin ordaintzeagatik. Erosketa-txartel horien balioa bost eurokoa, hamarrekoa, hogeikoa eta berrogeita hamarrekoa izango da.Horrez gain, urte osoan Lazkaoko Avia gasolindegiko erregaietan %2ko deskontua eskuratu ahal dute Ordizian txartelarekin erosketak ordaintzen dituztenek, eta lortutako 100 puntu bakoitzeko bost euroko txekea ere eskuratuko dute.


ARGAZKI GALERIA: 2016ko Galbaixo jaiak, irudietan

HONEKIN LOTUTA: 2017ko Galbaixo jaietako egitaraua eta informazioa


‘Baserria Ataunen’ erakusketa eta bazkaria Ataungo Aian

Haitzarri, Atauniker eta Murkondo elkarteek Arain familiarekin elkarlanean landu eta prestatutako Baserria Ataunen, lehen eta orain erakusketa Ataungo Aiako Erroipen jarriko dute ikusgai. Hilaren 28an goizez egongo da ikusgai, 29an eta 30ean 19:00etatik 20:00etara eta 31n, 10:00etatik aurrera.Bestalde, San Inazio egunean, uztailaren 31n, urteroko bazkaria egingo dute aiatarrek Haitzarri elkartean, Juan Inazio Begiristain bertsolariaren omenez. 12:30ean Josetxo Munduate bertsolariarekin Aiako bertsolari zenaren hainbat pasarte gogoratuko dituzte bere jaiotetxean, eta Murkondo elkartekoek oroigarri plaka bat ere jarriko dute.Ondoren, 14:30ean bazkaria egingo dute Haitzarri elkartean. Bazkalondorena Santi eta Katxo trikitilariek alaituko dute.


Gerrikagoitia: 'Samuel Sanchez aurrean egongo da, ziur'

Euskaltel-Euskadi taldeko zuzendariaren ustez, 'helburu nagusia etapa garaipena eta aurreneko hamarren artean sailkatzea izango da', Tirreno-Adriatiko proban.

Gorka Gerrikagoitia Euskalte-Euskadiko kirol zuzendariaren ustez taldea aurreko urteetan baino hobeto helduko da Tirreno-Adriatiko itzulira. Otsailean proba prestatzeko lan gogorra egin dutela azpimarratu du, eta Samuel Sanchez ondo helduko dela onartu du zuzendariak.

"Samuel Sanchez aurrean egongo da, ziur" esan du Gerrikagoitiak. Gainera, taldearen helburu nagusia "etapa garaipena eta aurreneko hamarren artean sailkatzea" izango dela adierazi du. Euskaltel-Euskadiko zuzendariarentzat, Vincenzo Nibali italiarra izango da faborito nagusia.


Erretratugilea

Idazlea: Oihane Fernandez. Ilustratzailea: Ainara Azpiazu, Axpi. Argitaletxea: Ibaizabal

Hirurogei orrialdeko narrazio luzetxoa da, zazpi ataletan banatua, eta zuri-beltzeko zazpi irudirekin hornitua datorrena.

Izenak iradokitzen duen bezala, protagonista arabiar jatorrikoa da, neskato bizia, bere begi handiak bezala, azkarra, bere izter motzen antzera, eta bihotz onekoa, irakurleok desiratzen dugun eran.

Erraz irakurtzen den abentura domestiko bat kontatzen zaigu, protagonistak eta bere lagun Sbet eta Mbore-k bizi izandakoa. Egia esan, abentura izatera iristen ote den zalantzazkoa da. Besterik gabe euren auzoko baten jokabide misteriotsuaren zergatiaren ikerketa da istorioaren motorra.

Halere, garrantzitsuena, irakurketa amaieraraino eramaten laguntzen duena, beste zerbait da: pertsonaien erretratua. Nire kasuan hala izan da, eta nire inguruko haurrarena ere bai. Hasieratik Nahla eta bere mundua egin zaizkigu interesgarri, eta hari begira, zertan ari den begira pasatu zaizkigu orrialdeak. Hain da xarmagarria haurra, hain bizia, hain...! Plazera sentitu dut beste ezeren gainetik istorio xume honekin, eta itxaropena ere bai, euskal letretara erretratugile fin bat ote datorkigun sinistuta.


Gerediagako A-8rako sarbidea, martxorako egongo da prest

Udazkenerako aurreikusten zuten lanak amaitzea, baina martxoa-apirila arte atzeratuko dira lanak.

Lanen kudeaketaren ardura daukan Bizkaiko Aldundiko Interbiak sozietateak jakinarazi duenez, “obran gertatutako zenbait ustekabekok” eragin dute AP-8 autobideko Gerediaga auzoko sarbide berriaren eta hirugarren erreia eraikitzeko lanen amaiera, udaberrira arte atzeratzea. Asteon aurreratu digutenez, martxorako edo apirilerako itxaroten dute lanak amaitu eta peaje eta sarrera-irteera berriak zabaltzea.

Obra horretan, Iurreta eta Gerediaga arteko ia bost kilometroan hirugarren erreia dihardute eraikitzen; Aldundiaren berbetan, “autobidearen ahalmena aregotzeko helburuz”.

Bestek beste, AP-8-rako eta N-634 eta BI-633 errepideetarako lotura adarrak izango ditu martxoan zabaltzen dutenean Gerediaga auzoko sarbide horrek, eta biribilgune bi eraiki dituzte zonalde horretan trafikoa bideratzeko.

Obra nagusiaz batera, besteak beste, San Blas hotelaren aurrean biribilgunea eraikitzeko, Gerediaga eta Traña-Matiena artean oinezkoentzako ibilbideak sortzeko, N-634 errepidearen gainetik oinezkoentzako pasabidea eraikitzeko, inguruko enpresetarako oinezkoen sarbideak sortzeko eta hainbat espaloi-zati atontzeko konpromisoa hartu zuen Interbiak enpresa arduradunak.

Auzotarrak batzartuta

Lanak amaitutzat eman orduko, auzotarrei eragiten dieten aipatutako obra horiek “amaitu barik hemendik hanka egin ez dezaten” eskatzen dute Hamabi Harri auzo elkartekoek. “Egin ez dutena egin, amaitu barik utzi dutena amaitu edo txarto amaitu dutena konpondu dezaten” eskatzeko, udaleko ordezkariekin eta obraren ardura daukan Interbiak-ekin batzarra egin gura dute.


Ingurugiroari buruzko hitzaldia emango dute

Guztion ondasunaren tragedia hitzaldia eskainiko du Aizarnazabalen Francisco Gallo Mejia ingurugiro administrariak. Donostian bizi den arren, kolonbiarra da izatez, eta datorren larunbatean bertaratuko da Zabaldo landaetxera, 19:00etan, bere ezagupenen berri ematera. Besteak hainbat gairen inguruan, atmosferaz, itsasoez, parkeez, errepideez, zein klima eta ingurugiro osasuntsuaz hitz egingo duela aurreratu dute antolatzaileek.


Algortako zahar-etxea bisitatzeko aukera egongo da larunbatean

Ekainaren 11an Jesusen Bihotza Udal Egoitzako ateak zabalduko zaizkie zentroa ezagutu nahi duten getxoztar guztiei. Izan ere, zahar-etxea herritarrei hurbiltzeko asmoz, ekitaldiz beteriko egitaraua prestatu dute. Besteak beste, meza eta Gaztela-Mantxako Etxearen San Isidro Labrador abesbatzak eskainitako emanaldia egongo dira 11:00etatik aurrera. Ordu bete beranduago, Jose Ramon Bilbao egoitzako presidenteak ongi etorria eman eta instalazioei egingo zaie bisita.

Egun berean, 17:00etarako, Uribe Aldeko Gurutze Gorriko Gizarte Arloko boluntarioek zaharrei omenaldia egiteko urteroko jaia antolatu dute. Bilbainadak, rumbak eta dantza garaikidea eskainiko ditu Santutxuko Tara Dantza Estudioak, eta charleston, pasodobleak eta Karibeko dantzak Algortako Ana Lara Dantza Estudioak.


"Gertutik bizi izan dut euskararen motibazioan izan den bilakaera"

Euskara sustatzeko, De la Mazak nahiago ditu hiztunak motibatzeko dinamikak, erabileran presioa egin baino. Ariketa horietako batetik sortu zuen Txantxangorria, Youtubeko euskal karaokea. Ehun milioi entzunaldi ere izan ditu.


Aurrera doan herria

Modako futbol taldearen eskutik Miranda Ebro eta Manchester ezagutu ondotik, Gelsenkirchen tokatzen zela uste nuen. Prest nengoen, gainetik, Renania, Westfalia, Ruhr arroa bisitatzeko sofaren goxotik. Baina bai zera. Behin nahi izango, futbol partida baten aitzakian izan arren, euskaldunak munduan zehar erakustea, eta ezer ez. Akaso formula nahikoa ustiatuta daukatela konturatu dira. Tira, hala bada, gaitz erdi. Eta alternatiba ez zen itxuraz txar-txarra ere: Azpiegiturak krisian izeneko atala Harian saioan. Berehala etorri zitzaizkidan gogora Salvados programak emandako Cuando éramos ricos eta Cuando éramos cultos haiek. Alferrik.

Ezen, ai lagunok, Basauriko Euskal Artearen Museoa ez baita Santiagoko Kulturaren Hiria, ez Valentziako Arteen Hiria Gallartako Meatzaritzaren Museoa ere. Harian honek ekarri zizkigun azpiegiturek, bakoitzak bere herri-eskualdean eragin dezakeen nahasmenduaz gain, sentitzen dut, baina ez dute Salvados haietan erakutsi zirenen adinako itzalik, harrotasunik, glamourrik nahiago baduzue. Zer gertatuko zaigu Aiara eta Bakioko kiroldegiak, Donostiako Illunbe zezen plaza eta erakutsi ziren gainerako azpiegitura proiektuak ez badira ateratzen? Ezer gutxi. Horiek ez direla gauzatuko? Bost guri, aurrera doan herria jarraituko dugu izaten. Indiferentzia horren froga izan daiteke bi Salvados haiek sortu zuten oihartzuna eta Harian hau nola pasa den oin-puntetan.

Izan ere, egin behar diren azpiegiturak, herria altxatzeko diren horiek, egin egiten dira hemen. Ze hemen badirudi gauza batzuk inolako dudarik gabe ditugula beharrezko. Bestela nola ulertu hau: Euskal Herria benetan hunkitzen duten azpiegiturak, benetan kezka, zalaparta, gatazka eragin dutenak, benetako krisian daudenak eta krisia areagotzen dutenak, ez zirela inondik inora agertu saioak iraun zuen 30 minutuetan. Bitxia benetan. Abiadura handiko trenaz hitz erdirik ez, Jaizkibeleko Superportuaz aipamen txikiena ere ez, mutu errauste planten inguruan. Eta, adibidez, tartea izan zuen aurkezleak Basaurin zaborren tratamenduaz hitz egiteko, berez horretara ere joan baitzen, zaborren bilketa berezirako egin den eraikinaz galdetzera. Eta azkenean mugatu zen, zer, 20 segundo eskaseko galde-erantzun bakarrera. Hori ba; gu, badaezpada, beti aurrera.


Aitor Saizarrek eta Leire Iturbek jantzi dute IX. Lea Artibai Rallyko txapela

Aurten ere eskualdean geratu da Lea Artibai Rallyko sari nagusia. Lasterketa on bat eginda, Aitor Saizar pilotu berriatuarrak eta Leire Iturbe kopilotu astigartarrak eskuratu dute aurten garaipena. Sailkapen orokorrean ez eze, klase 6 kategoriako onenak ere izan ziren. Lasterketa lau tarteak osatzeko 46 minutu, 20 segundo eta 482 milareneko behar izan zituzten.

Bigarren (46.59,945) Kastinparro Racing taldeko Ioritz Odiaga aulestiarra eta Arkaitz Kobeaga ereñarra izan ziren Renault Megane autogagaz eta podiumeko hirugarren postua (47.15,628) Hondarribiako Sardara elkarteko Aingeru Castrok eta Alaitz Urkiolak lortu zuten BMW M3 autoagaz. Kastinparro Racing taldeko Gorka Antxustegik eta Xabat Urrestik, ostera, lehen hamarren artean amaitu zuten. Zortzigarren helmugaratu ziren eta klase 4 kategoriako onenak ere izan ziren.

Peugeot 207 Super 2000agaz garaipenak pilatzen jarraitu du Saizarrek. Pilotu berriatuarrak estreinako jantzi du txapela Kastinparro Racingek antolatutako proban; “pozik” agertu da. “Duela hamar urte lasterketak egiten hasi nintzenean eskualdeko rally bat irabaztea zen nire helburu nagusia; azkenean lortu dut garaipena eta arantza hori kentzea lortu dut. Aurten denboraldiari ekiteko zalantzan egon gara, baina eskualdeko rallyan egindako denbora onei esker, eta goiko postuetako borrokan ahal garela ikusita, iaz zirkuituan lortutako lehen postua defendatzera irtengo dugu”.

Lasterketaren hasieratik lehen postuetarako borrokan sartuta ibili zen Markina-Xemeingo Hamaika automobil taldeko kidea. “Goizean arazo mekaniko batzuk izan genituen. Irteeran palierra hautsi zitzaigun eta aurreko trakzioagaz egin behar izan genuen tarte guztia; bi bidar zibarena ere egin genuen, eta horrek segundo batzuk galduarazi zizkigun. Bigarren tarterako arazo mekanikoak konponduta irten genuen. Bizi-bizi aritu ginen, baina 20 bat segundo galdu genituen beste zibarena bat eginda; hala ere gu izan ginen helmugan bizkorrenak”.

Goizeko bi tarteetan erritmo “ona” ezarri ostean, arratsaldeko bi tarteetan erasora jotzea erabaki zuten, bigarrenarekiko zuten denbora tartea handitzeko asmoz. “Hirugarren tartearen ostean lasterketaren buruan ipini ginen. Azken tartean lasaiago aritzeko asmoa bagenuen ere, azkar aritu ginen. Gustura sentitzen nintzen autoagaz eta kopilotuagaz, eta lortutako emaitza onari esker alde gehiago atera genien aurkariei”.

Kastinparro Racing taldeko kideak datorren urteko lasterketara begira jarrita daude. Datorren urtekoa eskualdeko hamargarren rallya izango da

Goizeko lehen tarteetan errepidea zer edo zer bustita egon zen, baina orduek aurrera egin ahala errepidearen egoerak hobera egin zuen. Saizarrek azaldu duenez, bustirako erruberak erabili zituen lasterketa osoan. “Zein errubera erabili erabakitzerako orduan gaitz egon zen, batez ere, goizean. Tarte batzuetan ez zegoen euririk, baina beste batzuetan bai. Guk geuk bustirako erruberak muntatu genituen, eta uste dut asmatu genuela. Azken tartean sikurako erruberak ipintzeko modukoa zegoen, baina guk denbora dexenteko abantaila genuenez, badaezpada bustirako erruberekin aritu ginen”.

Rallyari dagokionez, ondo joan zela azpimarratu dute Etxebarriko Kastinparro Racing taldeko kideek; balorazio ona egin dute. “Kategoria guztietako autoek parte hartu dute proban eta parte hartzaile zerrenda ere parte hartzaile askok osatu dute; horregaz pozik gaude. Parte hartzaileak oso gustura geratu ziren; aurtengorako prestatu dugun ibilbidea asko gustatu zitzaien”.

Autoak Lea Artibai Rallyko tarte batean geldituta. Argazkia: Josu Uribe.

Tarterik konplikatuena lehenengoa izan zela esan dute. Auto bat irauli egin zen, eta atzetik irtenda zeudenek geratu egin behar izan zuten; tarte hori neutralizatu egin behar izan zuten. Beste hiru tarteetan ez zen aparteko arazorik egon. “Goizean euria ari zuen eta dena aldrebestu egin behar zela zirudien arren, denak ondo irten zuen”.

Antolatzaileek iragarri dutenez, datorren urteko lasterketara begira jarrita daude. Datorren urtekoa hamargarren lasterketa izango da, eta “ilusionatuta” daudela nabarmendu dute. “Ea zerbait berezia egin ahal dugun. Urteurren borobilari ikutu berezi eta polit bat emateko asmoa daukagu”.


Koldo Sebastian artistari elkarrizketa, asteleheneko 'Forum'en

Margolariak Oteizaren eskultura baten kopia egin du.

Koldo Sebastian margolari eta eskultoreak Oteizaren ''Homenaje a Velazquez'' eskulturaren kopia egin du ''1530'' izenarekin, eta bere lana hizpide asteleheneko gonbidatua izango da egunero emititzen den ''Forum'' elkarrizketa saioan. David Barberorekin mantenduko duen hitzorduan zehar, eskultura berri honen ezaugarriak komentatuko ditu eta horrez gain, proiektua aurrera eramateko burutu izandako sormen prozesuaz arituko da.

''Forum'' astelehen honetan emitituko da goizeko 08:05etik aurrera ETB-2n.


Gobernuak ez du koordainketa aplikatuko anbulantzietan eta protesietan

Espainiako Osasun Ministerioak duela urtebete iragarri zuen larrialdikoa ez den anbulantzia zerbitzua berrordaindu egin beharko zela: 5 euro bidaiako.

Espainiako Gobernuak ez du koordainketa aplikatuko anbulantzietan eta protesietan, Osasun Erreformak neurri horiek jaso bazituen ere. Botiken koordainketa ezarrita, esparru gehiagotara zabaldu nahi zuen Rajoyren Gobernuak, baina, oraingoz, ez du halakorik egingo Ana Mato Osasun ministroak iragarritakoaren arabera.

Hortaz, erietxera anbulantzian joateko beharra duenak ez du zerbitzua ordaindu beharko, ezta protesia behar duenak ere. Ana Mato ministroak atzera egin du Estatu Kontseiluaren txostena irakurri ondoren. Horren esanetan, dokumentuaren arabera, koordainketa horiek ez lukete dirua aurrezteko balioko, aplikatzea garestiagoa bailitzateke.

Espainiako Osasun Ministerioak duela urtebete iragarri zuen larrialdikoa ez den anbulantzia zerbitzua berrordaindu egin beharko zela: 5 euro bidaiako.

Protesien kasuan ere kobratu egin nahi zituzten, eta baita bastoi, makulu eta ahulki gurpildunak eskuratzeko ere, eta gauza bera elikagai bereziak behar dituztenen produktuekin. Hiru koordainketa horiek, azkenik, ez dira indarrean sartuko, egoerak "hobera" egin duela argudiatuz.


Antagonismoen jokoa

Hauteskundeen zenbaki zaparrada atertu ondoren, haize zurrunbilo ahul batek gogora ekarri digu politika antagonismoen jokoa dela. Haize leuna izaki, nahikoa izan da burua freskatzeko eta gogorarazteko polis delakoan jendartea borrokaz eta antagonismoz eratzen dela. Izan, elkarri diotsogun gezurra da gizartea. Estatuak sortzen duen ilusio bat baino ez. Bat eta Orokorra estatua bera da, gizartea, askoz jota, jendeen arteko lehia eta borroka gunea. Estatu bakegile barik, ez da gizarterik. Tatcherren hitz sonatuek neoliberalen kredo krudelak agerian utzi zuten: klase borroka ez zuen gizarte ongizatearen estatu-hitzarmenak irabazi, merkatuetako plutokratek baizik. Kapitalaren mundu globalizatuan, garaipen neoliberalak sozialdemokraziaren kontsentsua hautsi eta txikitu egin du, eta harekin batera gizartea izan gaitezkeelako sinesmen asmo onekoa ere bai. Munduan indartzen ari diren inperio kapitalistetan eta, nola ez, Europar Batasun zatikatuan ere, nonahi ari dira altxatzen harresiak. Hasi da klase globalen borroka berria. Estatuari lotsa barik eskatu behar zaio defenda gaitzan globalizazioaren erasoen aurrean. Gurean ere, zerbait ulertze aldera tentsio global horien argitara ikusi behar ditugu hauteskundeen emaitzak eta berrantolatzen ari den antagonismo anitzeko jokoa.

Espainiar sozialdemokraziaren krisi larria, esaterako, ezin da ulertu tentsio horietatik kanpo, ezin da ulertu europar sozialdemokraziaren usteltze neoliberalaz kanpo: ongizate estatuaren egileak izan arren, merke saldu dute. Eta antagonismo hori gabe, PSOE estatu-aparatu bat baino ez dela agerian geratu da. Haren ordezkoa izan nahi duten Podemosekoek diote erregimenaren krisia dela PSOEren gaitza, finean esan nahi dute espainiar estatuan dagoen krisia ez dela estatuarena berarena, estatuaren eraketa partikular batena baizik. Haiek ere estatu horren aldeko fede nazionalista irmoa dutelako: nazio askotako estatua izan daitekeela aldarrikatzen dutenean, agintzen dutenean, esaten digute estatu horretatik kanpo ezin dela izan. Nola biziko gara gure bizitzaren matrizea den estatutik kanpo? Oso nazionalista izan behar da ez ikusteko espainiar estatuaren krisia existentziala dela. Agian horregatik, nazio-estatua erreskatatu behar duelako, Podemosek bere buruari agindu dio espainiar gizartea erreskatatuko duela eta estatua eliteei kendu eta jendeari itzuliko diola. Bestela esan, zentzuzko antagonismo bakarra jendea versus eliteak dela. Sozialdemokraziaren bakea bukatu da, gerra kastari, baina gerra hori espainiar estatuaren baitan baino ezin da izan; espainiar herriaren independentzia gerra zaharberritua da. Nola demontre sortuko da, zentzuzko antagonismo bakarra ahaztuta, beste estatu bat, demagun Katalunian, demagun Euskal Herrian, ez bada arerioarekin itunak eginez?

Arerioa hemen EAJ bide da. Batu dituen botoak ikusita, gizartea alderdi egin zaigula pentsa liteke. Edo, zertan ez, alderdiak eratu duela gizarte hau. Ez litzateke kasu bakarra izango, alabaina. Espainiar estatuko hamahiru autonomiatan gutxienez hogei urtez iraun dute alderdi berek gobernuan. Badirudi antolamendu autonomikoak abantaila ematen diela gobernuetan daudenei, errez babesten direla estatuarekiko antagonismoan. Murrizketa neoliberalen kasuan, esaterako, errez zuritu dute euren jarduna Europatik zein Madrildik datozen aginduak ezinbestez eta nahigabean bete behar dituztela argudiatuz. Bestelako antagonismo-ardatza darabilte: gu, hemengo gizartea, versus urruneko elite horiek. EAJren kasuan, jakina, PP eta Madrilgo gobernua da elite ustela. Antagonismoa da indar antagonikoak eratzen dituena: alperrik ibili da EHBildu kanpaina osoan esaten Europako gizarteekin alderatu behar genuela geure burua, eta ez Espainiako bazterrekin. Alferrik, Espainia delako autonomi gizartearen esperientzia-marko kognitiboa, alderaketek hor dute zentzua, hor jokatzen da gure singulartasuna, gure abantaila. Ez ote gaitu EAJk Espainiatik babesten? Ez ote da Espainia babesa galduz gero zain dugun hondamendia? Hala izanik, zertarako apurtu markoa? Hobe egonkortasuna bermatu, hobe egoera luzatu aldebikotasunaren izenean, izan ere, nazio-estatu ustelaren baitan EAJ da EAEko gizartearen Bat eta Orokorra: berak eratzen du gizartea erakunde-alderdi binomiotik.

Baina gauzak aldatzen hasi dira, baita EAJrentzat ere. Borroka armatuak ezartzen zuen antagonismoa lausoturik, tentsio globalen astinduen mende, eta espainiar estatua esklerosi anizkoitzak jota, euskal politikaren antagonismo eratzaileak ez dira lehengoak izango. Zein izango diren askatu gabeko korapiloa da. Eta korapilo erdian ikusten dut ezker independentista. Besteak beste, orain arte izan duen antagonismo eratzailea estatuaren kontrako anti-estatua izatearena izan delako. Orduan antagonismo guztiak bakar batera biltzea errazagoa zen, diskurtso aldetik bederen. Baina orain antagonismo anitzeko jokoan sartzen ari da, hartarako, diskurtso eta praktika anitz behar ditu eta halakoetan zaratak eta interferentziak sortzen dira. Ikasi beharko du antagonismo ardatz askok eratzen dituzten denbora eta espazioa desberdinetan barrena bidaiatzen. Hala ere, ezker ororentzat antagonismo nagusia sistemaren kontrakoak behar du: gu, jendea, versus sistema. Jakinda, hori bai, sistema modu askotara itzultzen dela gure eguneroko bizitzan eta horiei aurre egiteko oso jende diferenteak izango dituztela bidaide. Eta jakinda, gainera, ezkerraren helburua ezin dela izan nazio-estatuak berregitea ongizatearen izenean. Inperio kapitalisten garaian, errepublika independenteen politika anti-inperialak behar dira: gu, herriak, versus plutokraten inperioak.


Bergarako neska-mutiko koadrila Pirritx, Porrotx eta Marimototsekin

Azkeneko urteotako Aratusteetan bezala, aurten ere geldiunea egin dute Bergaran, Pirrotx, Porrotx, Marimotots eta konpainiak. 'Zazpikoloroa' azken ikuskizunarekin etorri dira eta bi saiotan bete zuten Udal Pilotalekua zapatuan. Aurten, gainera, berritasunekin etorri dira. Izan ere, bergarar pailazo txikien laguntza izan dute, irrietarako beti prest dauden neska-mutiko dantza zaleak. Amaierako trakan, taula gainera igo eta hainbeste miresten duten pailazoekin batera dantzatzeko aukera izan zuten. Primeran moldatu ziren, gainera.

ARGAZKI GALERIA

Magali Muruamendiaraz bergarar neskatilari laguntzeko, Aranzadi ikastolan emanaldi berezia egin zuen iazko udan Porrotxek. Orduan ere, neska-mutiko koadrila lagun izan zuen pailazoak. Zapatuan berriro elkartu ziren.


Zerga erreforma sakona eskatu dio EH Bilduk EAJri, adostasunak lantzeko

Erkorekak dio instituzioetan nabarituko dela PSErekin akordioa egitea; PPk, berriz, itun horren parte izan nahi du.


Ibai-Artek bezeroen fideltasuna saritzeko kanpaina abiarazi du

Bezeroak saritzeko kanpaina jarri du abian Ibai-Arte Arrasateko Merkatal eta Zerbitzuen Elkarteak. Erosketak Arrasate txartelarekin ordaintzen dituztenen artean 50 euroko txartelak zozketatuko ditu.

Ibai-Arteko kideek iragarri dute 10 eurotik gorako erosketak Arrasate txartelarekin ordainduz gero 50 euroko erosketa txartelak jasotzeko aukera izango dutela bezeroek.

Sariak ausaz aterako dituzte, eta bezeroak ordainketa egiten duen unean bertan jakingo du saritua izan den edo ez; erosketako ticketean honako mezua aterako zaio: Saria: 50 € Txartela. Saria derrigorrean jaso beharko da sari-banaketa ekitaldian. Ekitaldi hori abenduaren 2an egingo dute, Herriko Plazan, 13:30ean. Erosketa txartelak abenduaren 31 arte erabili ahal izango dira.


Madonnak Lady Gaga 'fitxatu' nahi du bere hurrengo birarako

News Of The World aldizkariaren arabera, Lady Gaga 2011n hasiko duen kontzertu birako artista gonbidatua izatea nahi du Madonnak.

Denbora gutxian sekulako ospea lortu du Lady Gaga abeslariak eta badirudi, hori ikusita, musikaren munduko izarrak berarekin lan egiteko deseatzen daudela orain. Izan ere, News Of The World aldizkariak zabaldutako informazioaren arabera, Madonnak bere hurrengo kontzertu birarako "fitxatu" nahi du Lady Gaga.

Bere janzteko modu bitxiari eta bere kantu arrakastatsuei esker, gorenera heltzea lortu du kantari polemiko honek eta, aipatu bezala, litekeena da 2011n poparen erreginaren kontzertuetako artista gonbidatua izatea bera.

"Azken urteetako pop artista erakargarriena dela uste dut, hori dela eta, berarekin lan egitea gustatuko litzaidake", ziurtatu du Madonnak, aipatutako iturriaren arabera.


“Laster izango da aukera praktikoa euskaraz ateratzeko”

Andoaingo Bengoetxea Autoeskola 60. hamarkadan jarri zen martxan. Villabonan ere badu egoitza. Urte guzti hauetan asko aldatu dela sektore hau dio Joxean Bengoetxeak autoeskolako jabeak eta Gipuzkoako Autoeskolen Elkarteko presidenteak. Bengoetxea Autoeskolan, garai berrietara egokitzen joan dira eta 2010etik gidabaimenaren alde teorikoa euskaraz ateratzeko prestakuntza eskaintzen dute, Buruntzaldeko gainerako autoeskolekin batera. Hurrengo pausoa: praktikoa euskaraz.

Joxean Bengoetxea Andoaingo Bengoetxea autoeskolan.Urte hauetan guztietan zer aldatu da batez ere, gidabaimena ateratzeko garaian?

Izugarri aldatu da formakuntza. Gidaria askoz ere prestatuagoa dago orain, bai teorikoki bai praktikoki. Kontuan izan behar da, urte hauetan trafikoa ugaritu egin dela. Gero eta kotxe gehiago daude eta kontu handiagoarekin ibili behar da.

Eta formakuntza jasotzeko moduan ere asko aldatuko ziren gauzak. Batzuk, gainera, beraien kabuz egitea erabakitzen dute orain, internetez.

Bai, hala da. Esaterako, orain, formakuntza intentsiboa ere eskaintzen dugu. Astebeteko iraupena izaten du eta klaseak goiz eta arratsalde izaten dira.

Internetari dagokionean, bai, batzuk erabakitzen dute beraien kabuz prestatzea eta testak on line egitea, baina modu horiek ez dira oso fidagarriak nire ustez. Izan ere, testetako galdera batzuk ez dira zuzenak izaten, zalantzak argitzeko ere ez daukazu zeinekin kontsultatu...

Hala ere, normalean, jendeak betiko metodoa erabiltzen du. %20 inguru izango da beste bideak erabiltzen dituena.

Azterketak egiteko modua ere aldatu egin da, ezta?

B baimena, hau da, kotxeko gidabaimenari dagokionean, azterketak 30 galderakoak izaten dira eta 3 akats egin daitezke. Urte askoan, 40 galdera eta 4 akats izan dira. Hori aldatu dezakete berriz. Hori bai, iazko urte bukaeratik DGT Espainiako Trafiko Zuzendaritzak 800 galdera posibleetatik 15.000ra igotzea erabaki zuen, beste neurri batzuen artean, eta horretan ari dira.

Ze neurri gehiago hartu dituzte eta ze helbururekin?

Orain galderak desberdin formulatzen dituzte, galderen ordena ere aldatu egiten dute eta saiatzen dira ingurukoek ere ez izatea galdera berdinak, ez kopiatzeko. Lehen, galderak eta erantzunak buruz ikasteko aukera zegoen eta pedagogikoki ez zelako ona aldatu dute. Edukiak ondo barneratzea nahi dute eta ez azterketa gainditu eta urte gutxira guztia ahaztea.

Eta papera alde batera utzi eta azterketak ordenagailuz egiten ere hasi dira.

Hasiera batean, estatu mailan 5 herrialdetan jarri zen martxan, proba bezala. Gero 20 herrialdetara zabaldu zen. Gipuzkoan 2012ko azaroan jarri zen martxan. Kontua da, azterketak Donostian, Beasainen eta Azpeitian egiten direla eta ordenagailuak Donostian bakarrik daudela. Beraz, beste herri horietan oraindik paperean egiten dituzte.

Gidabaimena euskaraz ateratzeko kanpainari dagokionean, 3 urtetan, hirukoiztu egin da gidabaimena euskaraz ateratzen dutenen kopurua. Zuek ere nabaritu al duzue?

Egia esan, urte hasiera ona izan da. Dagoeneko 5 lagun inguruk atera dute teorikoa euskaraz hemen, Bengoetxean. Asko zabaltzen ari den aukera da, eta batez ere, ahoz aho kalean. Datu orokorrei erreparatuz, 2010ean EAE osoan, 40 ziren euskaraz atera zutenak eta 2012an, Gipuzkoan bakarrik, 727 izan ziren. Egindako lanaren emaitza ere izango da.

Bai, izan ere, gauza askok eragiten dute pertsona bat animatzea. Ez da berak nahi izatea bakarrik, autoeskolek ere aukera eman behar dute eta material egokia izan, instituzioen laguntza ere beharrezkoa da...

Gipuzkoan oraindik herri batzuetan ez dago hain zabaldua. Buruntzaldean bai, oso indartsu dago eta Oiartzunen ere bai. Oiartzun eredu da. Han arraroa da gaztelaniaz egitea. Herriak asko eskertu duen zerbitzua da. Eta horretan, Udalek egiten duten kanpainek garrantzia handia dute.

Jakin denez, arazoak izan dira azterketetan euskarazko bertsioekin, baina konponbidea jarri diozue, ezta?

Kontua da, Deba garaian izan zirela lehenengoak euskarazko zerbitzua eskaintzen eta autoeskoletako materiala euskaratzen lan handia egina zuten. DGTk material hori erabiltzen zuen azterketetan, baina orain, 15.000 galdera berri horiek sartzearekin itzulpenak gaizki egin dituzte, besteak beste.

Dena dela, Edorta Simon Gipuzkoako Trafikoko Buruarekin bildu ginen berehala eta oso ondo hartu gintuen. Lan handia egiten ari da Madrilen. Euskarazko test guztiak gainbegiratzen dituzte eta gaizki formulatuta daudenak baliogabetu egiten dituzte.Ondo dauden galderak bakarrik hartzen dituzte kontuan. Gainera, baten batek arazoak izan baditu azterketan eta erreklamatu egin nahi badu, trataera berezia izango du. Euskarazko kasuetan, azterketa erakutsi egiten dute eta gaztelaniazkoetan ez.

Teorikoan pauso handiak eman dira, baina oraindik lortzeko dago praktikoa. Nola dago egoera? Laster izango al da errealitatea?

Alde hori lantzen ere bagabiltza Edorta Simonekin. Aztertzaileei euskarazko formakuntza emateko asmoa azaldu zuen, baina boluntarioa, eta askok ez dute gogo berezirik. Guk ere proposatu genion prest egongo ginatekeela oinarrizko hitz batzuk erakusteko aztertzaile horiei. Pixkanaka, baina ari gara pausoak ematen. Eskatuz gero, batzuetan izaten da aukera eta batzuk ari dira euskaraz egiten. Izan ere, Gipuzkoan 8 aztertzaile daude eta bik badakite euskaraz. Beste 3 prest azaldu dira oinarrizko formakuntza hori jasotzeko. Beraz, ondo doaz gauzak. Laster errealitatea izango da.


LGTBI eragileentzako 20.000 euro banatuko dituzten diru laguntzak atera ditu Iruñeko Udalak

"Berdintasuna eta aniztasuna" sustatu beharko dute proiektuek. Martxoaren 15era arte aurkez daitezke eskaerak.

Irabazi asmorik gabeko LGTBI elkarteek "aniztasuna eta berdintasuna" bultzatuko dituzten egitasmoak egiteko, 20.000 euroko diru-laguntza atera du Iruñeko Udalak. Eskatzaile bakoitzak, gehienez ere, 4.000 euroko laguntza eskura dezake -elkarteak eta eragileak elkar daitezke, eta batera eskatu gisa horretako laguntzak-.

Laguntzak LGTBI elkarteentzako "erreminta" izatea nahi du udalak. LGBTI pertsonen giza eskubideak hala bermatzen direlakoan dago, halaber.

Nafarroako Boletin Ofizialean egin zuten laguntzen iragarpena, otsailaren 23an.


Andramaixak iragartzeko horma-irudi lehiaketa deitu dute

Edozeinek har dezakete parte, eta horma-irudiak uztailaren 4a baino lehen eroan behar dira udaletxera edo Arkupe kultura etxera. Irabazleak 300 euro jasoko ditu.

Teknika librea izango da, baina horma-irudiak ondorengo testua izan beharko du derrigorrez: Andramaixak 2008 Abuztuaren 14a, 15a, 16a eta 17a Aretxabaleta. Gainera, neurria zehaztuta dauka: 50x70 zentimetro edo disketean ekarriz gero dina 3.

Uztailaren 4a baino lehen aurkeztu behar dira udaletxean edo Arkupe kultura etxean. Eta horma-irudiarekin batera ezizena daukan kartazal itxi baten egilearen datuak jarri beharko dira: izen-abizenak, adina, helbidea eta telefono zenbakia. Egoki ikusiz gero aurkeztutako irudi guztiekin erakusketa antolatuko dute. Epaimahaia herriko hainbat lagunek osatuko dute kultura batzordearekin batera, eta hartutako erabakia uztailaren 9an jakinaraziko dute. Irabazleak 300 euro jasoko ditu, eta jaietako egitarauaren azala egingo dute irudiarekin.

Esaldi lehiaketa

Andramaixetarako esaldi lehiaketa ere deitu du Prebentzio Sailak. 13 urtetik gorako aretxabaletarrek parte har dezakete, bakarka zein taldeka, eta ekainaren 27rako eroan behar dituzte esaldiok –gura beste– udaletxera edo kultura etxera. Jaietako egitarauan erabiliko duten esaldia asmatu duenari 120 euro emango dizkiote, eta pegatinak egiteko erabiliko dituztenak asmatutakoei 60 euro. Epaimahaiak bereziki sarituko ditu jaiak neurri onean pasatzera gonbidatzen duten esaldiak, eta ez ditu onartuko neurriz kanpoko kontsumoa eta jarrera sexistak bultzatzen dituztenak.


Kutxabanken jabetzari eusteko, banku fundazio bihurtu beharko dute kutxek

Espainiako Gobernuak baldintza zorrotzak ezarriko dizkie bankuak kontrolatu nahi dituzten kutxa ohiei

Kutxabanken gaineko kontrola ez galtzeko aukera bat zabalik utzi die Espainiako Gobernuak BBK, Kutxa eta Vital Kutxari. Banku fundazio bihurtuz gero, aurrezki kutxa izandakoek eutsi ahal izango diote beren bankuen jabetzari. Hori bai, gero eta jabetza handiagoa izan, gero eta baldintza eta araudi zorrotzagoak bete beharko dituzte. Zehazki zer baldintza eta arau izango diren ez du aurreratu Espainiako Ekonomia Ministerioak.

Finantza sistemaren erreskatearen truke, Europako Batasunak Espainiari jarritako baldintzen artean zegoen aurrezki kutxek beren bankuen gaineko kontrola galtzea. Bruselak aurrezki kutxen ereduarekiko mesfidantza duela erakusten zuen agindu horrek, baina, ez zetorren bat errealitate batekin: kutxetako batzuk egoera onean (edo txukunean) daude, ohiko banku komertzial sendoenak bezainbeste bai behintzat. Talde horretan lau erakunde daude: Oliver Wymanen estres azterketan kalifikazio onena lortu zuena —Kutxabank—, erakunderik handiena —Caixa— eta aparteko arazorik ez duten beste bi —Andaluziako Unicaja eta Aragoiko Ibercaja—.

Hori dela eta, eta interesatuen presioen ondoren, Luis de Guindos Ekonomia ministroa saiatu da irtenbide bat aurkitzen: memoranduma betetzearren, araua izango da kutxek beren bankuen gaineko kontrola galduko dutela —akzioen %50,01 saldu beharko dituzte gutxienez—; hala ere, baldintza batzuk betez gero, batzuek eutsi ahal izango diote jabetzaren zati handiago bati.

Espainiako Gobernuak ostiralean Bruselara igorritako proposamenean lau talde azaltzen dira: erakundeak gero eta parte hartze handiagoa nahi, gero eta baldintza zorrotzagoak bete beharko ditu. Ekonomia Ministerioaren arabera, arauaren helburua da kutxa horiek akzioak gutxika-gutxika saltzea. «Epe luzeei buruz ari naiz, urteei buruz», azaldu zuen atzo Guindosek Bruselan. Orain bankuetako akzioak saldu behar izanez gero oso merke saldu behar izango luketelako, kexu zen ostiralean Mario Fernandez Kutxabankeko lehendakaria, uneotan akzioek —eta bereziki bankuetakoek— oso gutxi balio dutelako.

Guindosen arabera, «kutxak beren negozioa beste kreditu erakunde bati pasatu dioten erakundeak dira. Ez du zentzurik banku baten holding gisa mantentzea jarduerarik ez duen kreditu erakunde bat. Arauarekin nahi dugu aurrezki kutxa horiek banku izaerako fundazio bereziak izatea. Hori da Batzordearekin, Europako Banku Zentralarekin eta Nazioarteko Diru Funtsarekin hitz egiten ari garena», gehitu zuen.

Ekonomia Ministerioko iturriek Efe agentziari esan diotenez, «EBk ez du arazorik ikusten» proposamenean.

Kutxabank, zuhur

Bankuen kontrolari eutsi nahi diotenek bete beharreko baldintzen artean lehenengoa da erakunde horiek guztiz galduko dutela aurrezki kutxa izaera, hau da, Kutxabanken jabetzari eutsi nahi badiote, BBK, Kutxa eta Vital Kutxa ez direla kutxa izango, banku fundazio baizik. Ikusteko dago nolakoak izango diren banku fundazio horien aginte organuak, zeinek izendatuko dituen eta zein administraziok arautuko dituen, horri buruzko inolako zehaztapenik ez duelako egin Espainiako Gobernuak.

Berez, aurrezki kutxa hutsei eusteko aukera ere zabalik dago. Espainiako Gobernuak, ordea, oso muga geografiko zorrotzak jarriko dizkie kutxa horiei, eta neurri txikikoak izan beharko dute. Halako bi baizik ez daude orain, Balearretako Caixa Pollença eta Valentziako Caixa Ontinyent. Bide horrek itxita dirudi euskal kutxentzat, bankua sortzeko pausoa eman zutelako.

Kutxabankek zuhur hartu ditu Guindosen adierazpenak. «Ez dugu informazio zehatzik», adierazi diote BERRIAri bankuko iturri ofizialek. Egunetik egunera aurreko notiziak matizatzen dituzten berriak etortzen direla diote, eta ez daukatela ezer ziurtaturik. Joan den ostiralean Mario Fernandez Kutxabankeko presidentea baikor azaldu zen, uste duelako araudi berriak ez duela Kutxabanken egoera «era nabarian» aldatuko.


Pertsona batek hamahiru ikasle hil ditu labankadaz Japonian


Presoen isolamenduari buruzko dokumentala gaur karkaban

Heriotza isila Huseyin Karabey kurduak egin du. Ondoren mahaingurua izango da.

NATZA kultur elkarteak dokumental eta pelikula berezien proiekzio saioa antolatu du uda honetarako. Zine saioa hiru filmek osatzen dute eta bi dagoeneko proiektatu dituzte. Azkenekoa gaur dute jartzekoa, karkabako plazan. Heriotza isila izena du gaurko dokumentalak eta Huseyin Karabey, Turkian bizi den zuzendari kurduak egina da. Heriotza isila, Turkian eta beste herrialdeetan isolamenduan dauden presoek jasaten dituzten bizi baldintzak salatzeko dokumentala da. Ez da lehenengo aldia Huseyin Karabeyk gai honi heltzen diola. Lehenago ere Boran izeneko pelikula egina du, 1995eko errepresioan bahitu, torturatu eta desagertarazi zituzten turkiarrei buruzkoa. Turkiatik Estatu Batuetara, Euskal Herritik pasata Gaur karkaban jarriko duten pelikularen iraupena 30 minutukoa da eta bertan azalduko dira Turkiako, Euskal Herriko, Irlandako eta Italiako presoen testigantzak. Modu berean, Arizonako presondegi batean behartutako lanak egitera kondenaturik dauden emakumeen kasua ikusi ahal izango da. Filme guztian zehar aktore baten narrazioak isolamenduaz hitz egiten du. Dokumentala gaueko 21:30etan hasiko da eta horren ondoren mahai ingurua antolatu dute, presoen isolamendu egoerari buruz hitz egiteko. Mahai ingurura Hernaniko preso ohi bat gonbidatu du Natzak, bere esperientzia azaldu dezan. Jende asko, giroak lagunduta Joan den astean Radio Favela pelikula jarri zuten eta aurretik Aztibegia irrati proiektuaren nondik norakoak azaldu zituzten. Eguraldiak lagunduta, jende asko bildu zen filme brasildarra ikusteko.


Erregeei musuak eman eta opariak jaso dituzte goizuetarrek

Haurren ilusioak, trikitilari eta panderojoleen musikak eta helduen aurpegi alaiek girotu zuten arratsaldea.

Ohi bezala errege bezperan Hiru Erregeak izan ziren Goizuetan. Herritarrek harrera beroa egin zieten: batzuek trikitixa edo panderetak astindu zituzten, besteek barreak oparitu zizkieten... Ttikiek musuak emateko aprobetxatu zuten eta horren truk opariak ere jaso zituzten. Arratsaldeko bisitaz gain gauean ere etxez etxe ibili ziren Meltxor, Gaspar eta Baltasar.


Zahar etxeetako greban kaltetuek aldundiari egotzi diote ardura

Senideek salatu dute ez duela finantzatu nahi sindikatuek eta patronalek adostutakoa. Dirua berreskuratzeko bidea aztertzen ari dira


Udazkeneko programazioa aurkeztu du ETBk

Entretenimendu saioekin batera, informazioak eta kirolak osatuko dute ETBren eskaintza datorren astelehenetik aurrera.

ETB, inoiz baino gehiago lelopean aurkeztu da ostiral honetan, irailak 11, ETBren udazkeneko programazioa. Telesail gehiago, freskotasun gehiago, sari gehiago, eztabaida gehiago, esketx gehiago, nobedade gehiago, zinema gehiago, kirol gehiago, gaurkotasun gehiago, lagun gehiago... topatuko ditugu Euskal Telebistak prestatu duen ikus-entzunezko eskaintzan.

ETB1

Udako oporraldien ostean, eta ikasturte berriari ekitearekin batera, Zuri Sorgina, Tor Magoa eta Gorritxo galtzagorri jostalari eta bihurria ETBko programaziora itzuli ziren joan zen astelehenean. 'Sorgintxulo' saioak euskaraz, mimoz eta umore onez esnatuko ditu Euskal Herriko neska-mutikoak. Lehiaketa, joko eta magia erakustaldi berriekin ez ezik, marrazki bizidunekin ere izango dute etxeko txikienek ondo pasatzeko aukera.

Zigor Iturreta sukaldari eta mendi-korrikalariak gastro-talk itxurako saioa eginez jarraituko du bazkalostean. Astelehenean ekingo dio 'Txoriene'k denboraldi berriari, elikadura osasuntsua eta janariarekin gozatzearen garrantzia aldarrikatuz. Jakiak prestatzeaz gain, solasak garrantzia handia izaten jarraituko du, eta gonbidatu eta atal ezberdinak izango ditu egunero. Denboraldi honetan, pertsona ezagunak izango ditu gonbidatu ostegunetan, eta ostiraletan, berriz, pintxoaren eguna izango da.

Maddalen Iriartek gidatzen duen 'Azpimarra' saioa irailaren 28an itzuliko da, berrikuntza ugarirekin. Aurten, Iban Garate eta Ilaski Serrano izango ditu lagun, eta estudio berria izango du laster. Kulturak toki zabala izango du, zientziak ere bai, eta ekonomia eta politikari buruzko solasaldiak egingo dituzte egunero. Franck Dolosor lankideak egunero emango du Ipar Euskal Herriko berri. Euskarari eta beste hizkuntzei buruz arituko dira, bidaiei tartea egingo diete, nazioarteko gatazka eta gertakarien tartea indartuko dute, eta musika ere izango dute. Albistegietako lankideekin harreman zuzenean, haiek kontatzen dituztenak azpimarratzen saiatuko dira arratsaldero.

Iluntzeko 'Gaur Egun' albistegiaren aurretik, irailaren 21etik aurrera, familia osoari zuzendutako lehiaketa berria izango da ikusgai ETB1en, Kike Amonarrizek gidatuta. 'Burubero'ren gai nagusiak Euskal Herriko lekuak, jendea eta kultura orokorra izango dira. Jende gehienarentzat ezagunak eta ohikoak diren gaiak eta edukiak erabiliko dira, espezializazioa edo gehiegizko zailtasunak saihestuz. Tonu umoretsua eta alaia erabiliko da. Bost lehiakidek jokatuko dute egunero, eta 1.000 euro eskuratu ahal izango dituzte. Egunero lehiakide bat kanporatu eta beste bat sartuko da, finalera iritsi eta zakua edo ahalik eta diru gehien irabaztea helburu.

Euskal gazteen artean arrakasta handia izan duen 'Gu Ta Gutarrak' saioak laugarren edizioa abiatuko du astelehenean, Julen Telleria gidari duela. Aurrekoetan bezala, neska-mutil talde batek aterpetxe batean igaroko ditu asteburuak, eta, ondoren, astelehenetik ostegunera, ETBko platoan kontatuko ditu han gertatutakoak.

Halaber, irailaren 28tik aurrera, astelehenetan, 'Goenkale' eskainiko da. Pausokak eta ETBk 21 urtez ekoitzitako telesailaren azken denboraldian, amodioak, desamodioak, traizioak, sorpresak eta emozioak izango dira nagusi. Aspaldiko pertsonaia batzuen ezusteko bisitak, familia arazo askoren amaiera eta luzaroan gordetako sekretuak ezagutzeko aukera izango dugu abendura bitartean ikusgai izango diren ataletan.

Pausokaren eskutik datorkigu astearteetan ikusgai izango den 'Aitaren Etxea' telesail berria ere. Euskal itsasertzeko herri batean dago girotuta, 1950. urte inguruan. Bertako herritarrek bat egin eta garai hartako baldintza gogorretan bizitzen asmatu beharko dute. Lehen mailako aktoreak ditu protagonista; besteak beste, Loreto Mauleon, Nagore Aranburu, Josean Bengoetxea, Kandido Uranga eta Felix Arkarazo.

'Zuek Hor!!' saioa irailaren 16an itzuliko da, berrikuntza askorekin. Ibon Gaztañazpi eta Marta Elvira izango ditu gidari, eta aktualitatea izango du ardatz. Elkarrizketak, musikak, umoreak eta kaleko erreportajeek osatuko dute asteazkeneroko emanaldia. Lehendik ezagunak diren pertsonaiak eta beste berri batzuk hezurmamituko dituzte Anjel Alkain, Aitziber Garmendia, Iker Galartza eta Ana Elordi aktoreek. Musikaren ardura, berriz, Aitor Gabilondok eta Zukutu Band taldeak izango dute.

Ostegunetan, Euskal Herriko historian barrena murgilduko gara 'Baskoniako Historia Bat' telesailaren eskutik. Josu Veneroren errealizazioarekin, eta Alberto Santana historialariaren zuzendaritza eta gidaritzapean, Historiaurretik hasi eta gaur egunera arteko gertakarien inguruan, ikuspegi kritiko eta eguneratua ezagutzeko aukera emango digu. Aste honetan bertan estreinatu da saioa.

Urtean zehar Euskal Herrian barrena antolatzen diren kultur ekitaldien erakusleihoa izaten jarraituko du 'Oholtzan' saioak. Musikaz, dantzaz eta bestelako ikuskizunez gozatzeko aukera dugu larunbat gauero, ETB1en, Ilaski Serranoren eskutik.

Igandeetan, 'Euskaldunak' saioa dago ikusgai abuztu amaieratik, Hasier Etxeberriak gidatuta. Arlo edo jarduera ezberdinetan arrakasta lortu duten hiru euskal herritar elkartu eta euren bizitza pertsonalean diren moduan aurkezten dizkigu. Aste honetan, Arantxa Urretabizkaiak, Iñaki Perurenak eta Joseba Errekaldek hartuko dute parte lagunarteko hitzordu honetan, euren bizitzaz, lanaz eta mundua ikusteko eraz solasean.

Urrian, 'Herri Txiki, Infernu Handi' saioak hartuko du lekukoa. Euskal Herriko herri txikiak ezagutzen jarraituko dute Mikel Pagadik eta Zuhaitz Gurrutxagak. Berezitasun eta bitxikeria ugariz jositako abenturak ikus-entzuleen gustukoak izan ziren lehen denboraldian, eta oraingoan ere ez da gutxiago izango.

'Sautrela' eta 'Hitzetik Hortzera' ere laster izango dira bueltan. Idazleekin elkarrizketak, liburuen kritikak eta literatur perlak ekarriko dizkigu larunbatero Hasier Etxeberriak 'Sautrela'n. 'Hitzetik Hortzera'k, bestalde, Euskal Herrian barrena egingo diren bertso saioetako une onenen bilduma osatuko du.

Bestalde, etengabe mugitzen eta eraldatzen ari den sormen munduko nobedadeen eta barrunbeen erakusleihoa izango da aurten ere 'EiTB Kultura' saioa, elkarrizketa, erreportaje eta proposamenen bitartez. Lehen bi emanaldietan, datorren ostegunean eta hurrengoan, Donostiako Zinemaldia izango dute ardatz.

'Teknopolis' saioari dagokionez, 2015-2016 denboraldian adinez nagusi egingo da: 18 urte beteko ditu antenan. Lehen aldiz pantailaratu zenean izan zuen helburu bera izaten jarraituko du; hau da, Euskal Herriko zientzia eta berrikuntza agenteek egiten duten ikerketaren berri modu erakargarri eta errazean ematea. Elhuyar Fundazioak ekoizten duen saioa Iñaki Leturiak aurkeztuko du eta Bego Zubia izango da zuzendaria. Aurten, ahalegin berezia egingo dute saio tematikoak aurkezteko, baita Euskal Herriko industriara hurbiltzeko ere, merkatuan aurkitu ditzakegun produktuen fabrikazio prozesuak erakutsiz.

ETB2

'Safari Wazungu', ETB2ren denboraldi berriko apustu nagusietako bat, igande honetan bertan estreinatuko da. Gotzon Mantulizek aurkeztuko duen reality berri honetan, zortzi lagunek safaria egingo dute Afrikan zehar, abenturan aurkitzen dituzten ezustekoei aurre eginez. Esploratzaile onena aurkitzea izango du helburu. Besteak beste, hauek izango ditu protagonista: Ramon Roteta sukaldaria, Virginia Berasategi triatleta, Arantza Garces eskalatzaile eta telebistako aurkezlea, eta Eduardo Iturralde Gonzalez futboleko epaile ohia.

Laster estreinatuko da 'Tu al Norte y Yo al Sur' realitya ere. Euskal talde batek, batetik, eta andaluziar talde batek, bestetik, biziko duten kultura kontraste edo txokea umorearen ikuspegitik erakutsiko digu Reyes Pradosek gidatuko duen saio berri honek. 8 euskaldun Andaluziara joango dira eta 8 andaluziar Euskal Herrira etorriko dira helburu argi batekin gogoan: euskaldunik andaluziarrena eta andaluziarrik euskaldunena bilakatzea. Pausokak eta Sequoiak elkarlanean egindako saioa ETB2n eta Canal Sur telebistan izango da ikusgai.

Udako emanaldi bereziek izandako arrakastaren ondotik, 'Vaya Semanita' saioa ETB2n dugu berriz ere, ostegun gauero. Euskadin ahoz aho dabiltzan gai politiko eta sozialen inguruko esketxak, eta eguneroko bizitzan sortzen diren gertakari arruntei buruzkoak antzeztuko dituzte.

Lehen denboraldian lortutako arrakastaren ondotik, udazken amaieran itzuliko da ETB2ko programaziora Olga Zabalgogeaskoak gidatutako 'Todos Los Apellidos Vascos' saioa, gonbidatu berriekin. Abizenetatik abiatuta, eta bakoitzaren arbasoei eta jatorriari buruzko informazioa bilduz, pertsonaia ezagun horien sustraietan sakonduko du. Aurkikuntza harrigarriak egingo dituzte, iraganeko gertaeren eta pasadizoen inguruan. Istorio txiki horien bitartez, gure herriaren historia osatuko dute.

20. urtemuga ospatzen ari da Felix Linaresek gidatzen duen 'La Noche de?' saioa. 20 urte, asteartero, zinema munduko kontuak ikus-entzuleengana hurbilduz, nortasun propioa garatuz eta audientzia datu ezin hobeak lortuz. Klasiko bat izan arren, erreferente izaten jarraitu daitekeela erakutsi du ETB2ko saioak.

Aktualitateak dakartzan gaiak sakon aztertzeko ardura izango du Aintzane Bolinagak 'Minuto a Minuto' berrian, asteazken gauero. Albistegietako lantaldeak egingo duen saioa zuzenean emango da, Miramongo estudioetatik, irailaren 16tik aurrera. Saio dinamiko eta bizia izango da, eztabaidak, elkarrizketak eta erreportajeak uztartuko dituena. Datuak alderatuz, ikuspuntu ezberdinak erakutsiz eta iritzi pluraltasuna islatuz, ikus-entzuleak informatzea eta entretenitzea izango dute helburu.

Eguerdi eta arratsalde parteko egiturak bere horretan jarraitzen du ETB2n. Patxi Alonsok gidatzen duen 'Atrápame si Puedes' lehiaketak 2. denboraldiari ekin zion astelehenean, ikus-entzuleek ondo pasarazteko helburuarekin. Bazkalostean, berriz, Klaudio Landa buru duen 'Sin Ir Más Lejos' magazinak euskaldunon arazo eta kezka nagusiei erantzuna ematen ahalegintzen jarraituko du.

Albistegiak eta kirolak

Albistegiei dagokienez, irailaren 14an ekingo diete kurtso berriari, Kataluniako hauteskundeak jomugan. Egunean eguneko informazioa 'Gaur Egun'en eta 'Teleberri'n jorratuko dute. Bestalde, hauteskunde aurreko giroaz eta ondorenaz hausnarketa sakona egiteaz arduratuko dira Maddalen Iriarte 'Azpimarra+' saioan eta Aintzane Bolinaga 'Minuto a Minuto' saioan. Gainera, hauteskunde egunean, irailaren 27an, zuzeneko saioak egingo dituzte Bartzelonatik bertatik.

Kirol arloan, amaitzear den estropada denboraldiari adi egongo da ETB. Igande honetan, Donostiako Banderaren zuzeneko kontakizuna egingo dute, eta hurrengo asteburuan, azken bi jardunaldiena. Pilotazaleen gozamenerako, hiru jaialdi eskainiko ditu ETBk astero: ostiral gauez, larunbat arratsaldez eta igande arratsaldez. Futbolari dagokionez, Bigarren B Mailako partiden emanaldiak eskaintzeaz gain, Lehen Mailan diharduten gure taldeen jarraipena egingo dute, baita zuri-gorrien Europako ibilbidearena ere. 'Boxeo Izarrak', 'Zu Kirolari' eta herri kirolen tartea ere izango ditugu kirol eskaintzaren barruan.


Azpeitiko Kultur Mahaiko batzarra egingo dute bihar

Azpeitiko Kultur Mahaiko urteko batzarra egingo dute bihar 400 bazkide inguruk eta 22 kultur-taldek. Baigera I lokalean da hitzordua, eta 10:30ean hasiko da bilera. Kultur Mahaiak urtean zehar egindakoa errepasatuko dute, eta aurreikuspenak egingo dituzte 2015ari begira. Kultur Mahaiak azaldu duenez, urte “emankorra” izan da 2014a; besteak beste, Soreasuren kudeaketa hartu du bere gain, Olentzeroren etorrera prestatu dute edo mutxikoak antolatu eta haiei jarraipena eman diete urtean zehar. Hori dela eta, hemendik aurrera, kultur mugimendua “denen artean” bideratzea dute xede “orain artean bezala”.